Maa Tievolɛma Ɛnyia Zolɛ Nvasoɛ | Ɛgengalɛ & Ngilehilelɛ\nMaa Ɛ Nye Ɛbolo Ɛgengalɛ Nee Ngilehilelɛ Nwo\nKENGA YE WƆ Abbey Abkhaz Abua Abui Acholi Afrikaans Ahanta Aja Akha Albanian Altai Alur America Mumule Aneɛ Amharic Angola Mumule Aneɛ Arabic Argentina Mumule Aneɛ Armenian Armenian (West) Assamese Ateso Attié Aukan Australia Mumule Aneɛ Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Bété Cakchiquel (Western) Cambodian Carib Catalan Cebuano Changana (Mozambique) Chavacano Chichewa Chiga Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dutch Ecuador Mumule Aneɛ Edo Efik Emberá (Catío) English Esan Estonian Ewe Ewondo Fang Fante Faroese Fijian Filipi Mumule Aneɛ Finnish Finnish Mumule Aneɛ Fon Frafra French French Mumule Aneɛ Ga Galician Garifuna Georgian German German Mumule Aneɛ Ghana Mumule Aneɛ Ghomálá’ Giliki Gitonga Gokana Greenlandic Guadeloupean Creole Guarani Gujarati Gun Guéré Haitian Creole Hausa Herero Hibulu Hiligaynon Hindi Hiri Motu Hmong (White) Huastec (San Luis Potosi) Hungarian Hungary Mumule Aneɛ Hunsrik Iban Ibanag Ibinda Icelandic Idoma Igbo Igede Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kabyle Kachin Kamba Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korea Mumule Aneɛ Korean Kosraean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Liberian English Lingala Lithuanian Lolo Lomwe Low German Luganda Lunda Luo Luvale Macedonian Macua Madagascar Mumule Aneɛ Makonde Malagasy Malawi Mumule Aneɛ Malay Malayalam Maltese Mam Mambwe-Lungu Mansaka Mapudungun Marathi Mari Marshallese Martiniquan Creole Mauritian Creole Maya Mazatec (Huautla) Mbunda Medumba Mexico Mumule Aneɛ Mingrelian Miskito Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngiemboon Nias Nigeria Mumule Aneɛ Niuean Norwegian Nsenga (Mozambique) Nsenga (Zambia) Nyaneka Nyungwe Nzema Obolo Odia Okpe Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Phimbi Pidgin (West Africa) Polish Polish Mumule Aneɛ Pomeranian Ponapean Portugal Mumule Aneɛ Portuguese (Brazil) Portuguese (European) Punjabi Punjabi (Shahmukhi) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Lovari, Hungary) Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Réunion Creole Saint Lucian Creole Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai Mumule Aneɛ Ticuna Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yacouba Yapese Yemba Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\nMaa Tievolɛma Ɛnyia Zolɛ Nvasoɛ\n1 Kɔlentema 9:19-23\nMƆƆ ƆHYIA KƐ ƐYƐ: Maa wɔ tievolɛma ne ɛdwenle edwɛkɛ ne anwo, amaa bɛade nganeɛ kɛ bɛzukoa debie mɔɔ nwolɛ hyia la.\nKƐZI ƐBAYƐ YE LA:\nSuzu mɔɔ wɔ tievolɛma ze ye dɛba la anwo. Kɛ anrɛɛ ɛbaha edwɛkɛ mɔɔ bɛde ye ɛlɛ zɔhane ala la, boa bɛ maa bɛde ɔ bo wɔ adenle fofolɛ zo.\nMmasɛkye mekɛ dɔɔnwo wɔ edwɛkɛ mɔɔ bɛze ye dɛba la anwo. Noko tɔ ɛ rɛle aze kilehile ninyɛne mɔɔ le fofolɛ la anu.\nYɛ neɛnleanu na dwenledwenle nwo. Saa ɔkɛyɛ boɛ a, ka edwɛkɛ mɔɔ bɛnze ye kpalɛ anzɛɛ edwɛkɛ mɔɔ ɛzi kenle nsa ye la fa kile wɔ edwɛkɛ titili ne mɔ anu. Dwenle wɔ gyimalilɛ ne anwo kpalɛ, na nwu kɛzi edwɛkɛ ne fale mɔɔ ɛkulo kɛ ɛkilehile nu anwo la.\nBɔ mɔdenle dwenle edwɛkɛ ne mɔɔ ɛlɛsukoa la anwo ɔlua kpuya le kɛ ‘duzu, kɛmɔti ɛ, kenlenzu, nienwu, nwane, yɛɛ kɛzi’ mɔɔ ɛbabiza ɛ nwo la azo. Wɔ wɔ ngilehilelɛ ne kɔsɔɔti anu, biza kpuya ɛhye mɔ bie na bua amaa wɔ ɛdendɛlɛ ne ayɛ anyelielɛ.\nMaa bɛnwu nvasoɛ mɔɔ wɔ wɔ edwɛkɛ ne azo la. Kilehile kɛzi Ngɛlɛlera ne bahola aboa wɔ tievolɛma wɔ bɛ ɛbɛlabɔlɛ nu alehyenlɛ biala la anu. Ɛ nee bɛ ɛzuzu tɛnlabelɛ titili bie, subane anzɛɛ nyɛleɛ bie mɔ mɔɔ fɛta na ɔbaboa bɛ la anwo.\nFa nwa awie Fa nwa awie Maa Tievolɛma Ɛnyia Zolɛ Nvasoɛ\nƐgengalɛ Nee Ngilehilelɛ—Maa Tievolɛma Ɛnyia Zolɛ Nvasoɛ\nth ɛzukoalɛdeɛ 18 m. 21\nƐZUKOALƐDEƐ 1 Mukenye Mɔɔ Fɛta\nƐZUKOALƐDEƐ 2 Adawubɔlɛ Adenle Zo\nƐZUKOALƐDEƐ 3 Fa Kpuya Di Gyima\nƐZUKOALƐDEƐ 4 Buke Ngɛlɛlera Ne Anye Kpalɛ\nƐZUKOALƐDEƐ 5 Ɛgengalɛ Kpalɛ\nƐZUKOALƐDEƐ 6 Kilehile Ngɛlɛlera Ne Anu Boɛ\nƐZUKOLƐDEƐ 7 Edwɛkɛ Mɔɔ Le Pɛpɛɛpɛ Yɛɛ Nɔhalɛ\nƐZUKOALƐDEƐ 8 Fa Ndonwo Kilehile\nƐZUKOALƐDEƐ 9 Fa Nvoninli Di Gyima Kpalɛ\nƐZUKOALƐDEƐ 10 Kakyihakyi Ɛ Ne\nƐZUKOALƐDEƐ 11 Fa Wuluwuluyɛlɛ Tendɛ\nƐZUKOALƐDEƐ 12 Da Nganeɛdelɛ Ali\nƐZUKOALƐDEƐ 13 Maa Ɛzukoalɛdeɛ Ne Ɛla Ali\nƐZUKOALƐDEƐ 14 Maa Edwɛkɛ Titili Ne Mɔ Ɛla Ali\nƐZUKOALƐDEƐ 15 Fa Anwodozo Tendɛ\nƐZUKOALƐDEƐ 16 Edwɛkɛ Mɔɔ Maa Anwosesebɛ\nƐZUKOALƐDEƐ 17 Maa Bɛde Wɔ Edwɛkɛ Ne Abo\nƐZUKOALƐDEƐ 18 Maa Tievolɛma Ɛnyia Zolɛ Nvasoɛ\nƐZUKOALƐDEƐ 19 Maa Wɔ Edwɛkɛ Ne Ɛha Ahonle\nƐZUKOALƐDEƐ 20 Adwulaleɛ Mɔɔ Fɛta\nYɛ Wɔ Anyuhɔlɛ Nwo Kɛlɛtokɛ\nEdwɛkɛ ne Mbuluku mɔɔ ɛtwe la anwo edwɛkɛ Maa Ɛ Nye Ɛbolo Ɛgengalɛ Nee Ngilehilelɛ Nwo\nFa nwa awie Fa nwa awie Maa Ɛ Nye Ɛbolo Ɛgengalɛ Nee Ngilehilelɛ Nwo


2 Noko, mekɛ bie anzi, ɔhɔle Kapɛnayɛm bieko, na bɛdele kɛ ɔwɔ sua nu. 2 Yemɔti menli dɔɔnwo rayiale ɛkɛ ne mɔɔ ɛnee bɛnnyia adenle bɔbɔ wɔ anlenkɛ ne anloa a, na ɔbɔle ɔ bo ɔhanle edwɛkɛ ne ɔhilele bɛ. 3 Na bɛvale nrenyia bie mɔɔ ɛbubu mɔɔ menli nna a zoale ye la bɛrɛlɛle ye. 4 Noko menli dɔɔnwo ne ati bɛangola bɛanva ye bɛangɔ Gyisɛse anwo ɛkɛ, zɔhane ati bɛhɔpɛle tokule wɔ sua ne ati zo, ɛleka mɔɔ Gyisɛse de la, na bɛdole nrenyia ne ɛkpa zo bɛdwulale ye wɔ ɔ nwo ɛkɛ. 5 Mɔɔ Gyisɛse nwunle bɛ diedi ne la, ɔzele nrenyia ne mɔɔ ɛbubu la kɛ: “Me ra, bɛva wɔ ɛtane bɛhyɛ wɔ.” 6 Ɛnee mɛla kilehilevolɛma bie mɔ dede ɛkɛ ne ɛlɛka ye wɔ bɛ ahonle nu kɛ: 7 “Duzu ati a nrenyia ɛhye ɛlɛtendɛ zɛhae ɛ? Ɔlɛka munzule edwɛkɛ. Nwane a kola fa ɛtane kyɛ a, kyesɛ Nyamenle ala?” 8 Noko ndɛndɛ ne ala, Gyisɛse nwunle bɛ adwenle yemɔti ɔzele bɛ kɛ: “Duzu ati a bɛlɛsuzu ninyɛne ɛhye mɔ anwo wɔ bɛ ahonle nu a? 9 Boni a ɛnyɛ se a, kɛ ɛka wɔahile awie mɔɔ ɛbubu la kɛ, ‘Bɛva wɔ ɛtane bɛhyɛ wɔ,’ anzɛɛ ɛka kɛ, ‘Dwazo fa wɔ ɛkpa ne na tia’? 10 Noko amaa bɛanwu kɛ sonla Ra ne lɛ tumi kɛ ɔfa ɛtane ɔkyɛ wɔ azɛlɛ ye azo la ati—” ɔzele nrenyia ne mɔɔ ɛbubu la kɛ: 11 “Mese wɔ kɛ, Dwazo, fa wɔ ɛkpa ne, na kɔ sua nu.” 12 Na ɔdwazole ndɛndɛ ne ala ɔvale ye ɛkpa ne na ɔluale bɛ kɔsɔɔti bɛ nyunlu ɛkɛ ne ɔhɔle. Yemɔti ɔzinle bɛ nwo na bɛwulale Nyamenle anyunlunyia bɛhanle kɛ: “Yɛtɛnwunle debie zɛhae bie ɛlɛ.” 13 Ɔhɔle nyevile ne anloa bieko, na menli dɔɔnwo ne rale ɔ nwo ɛkɛ ne na ɔbɔle ɔ bo ɔhilehilele bɛ. 14 Na mɔɔ ɔlɛpɛ nu la, ɔnwunle Afeɛse ara Livae kɛ ɔde ɛleka mɔɔ bɛtua adwule la, na ɔzele ye kɛ: “Bɛla badoa me.” Na ɔdwazole ɔdoale ye. 15 Nzinlii mɔɔ Gyisɛse ɛlɛdi debie wɔ Livae sua nu ɛkɛ la, adwuledievolɛma nee ɛtanevolɛma dɔɔnwo nee Gyisɛse nee ye ɛdoavolɛma ne lile debie, ɔluakɛ bɛ nwo zonle a bɛdoale ye a. 16 Na mɔɔ mɛla kilehilevolɛma mɔɔ bɛle Falasiima la nwunle kɛ ɔ nee ɛtanevolɛma nee adwuledievolɛma ɛlɛdi debie la, bɛbizale ye ɛdoavolɛma ne kɛ: “Duzu ati a ɔ nee ɛtanevolɛma nee adwuledievolɛma di aleɛ ɛ?” 17 Mɔɔ Gyisɛse dele ɛhye la, ɔhanle kɛ: “Bɛdabɛ mɔɔ bɛte kpɔkɛ la ɛngyia ayileyɛvolɛ nwo, emomu bɛdabɛ mɔɔ bɛnde kpɔkɛ la a hyia bie a. Membale kɛ mebavɛlɛ ɛtanevolɛma na tɛ tenlenema ɔ.” 18 Ɛnee Dwɔn ɛdoavolɛma nee Falasiima kye ɛhɔne. Yemɔti bɛrahanle bɛhilele ye kɛ: “Duzu ati a Dwɔn ɛdoavolɛma nee Falasiima ɛdoavolɛma ne mɔ kye ɛhɔne noko wɔ ɛdoavolɛma ne ɛngye ɛhɔne ɛ?” 19 Yemɔti Gyisɛse zele bɛ kɛ: “Mekɛ mɔɔ atɔfolɛ nrenyia ne wɔ ɔ gɔnwo mɔ anwo ɛkɛ la ɔngyia kɛ bɛkɛhye ɛhɔne, ɔnle zɔ ɔ? Mekɛ ala mɔɔ atɔfolɛ nrenyia ne wɔ bɛ nwo ɛkɛ la, bɛnrɛhola bɛnrɛhye ɛhɔne. 20 Noko mekɛ bara mɔɔ bɛbaye atɔfolɛ nrenyia ne bɛavi bɛ nwo ɛkɛ a, ɛnee bɔ zo mɔɔ mekɛ ɛdwu kɛ bɛkye ɛhɔne a. 21 Awie biala ɛnva ɛdanlɛ fofolɛ ɛnda ɛdanlɛ dɛba nu. Saa ɔyɛ ye zɔ a, ɛdanlɛ fofolɛ ne bamaa dɛba ne ade, na akee tokule ne ayɛ kpole. 22 Bieko, awie ɛnva nwanye fofolɛ ɛngua nwanye nwoma kodoku dɛba nu. Saa ɔyɛ ye zɔ a, nwanye ne bakpuke nwoma kodoku ne, na nwanye ne nee nwoma kodoku ne azɛkye. Emomu, bɛfa nwanye fofolɛ bɛgua nwanye nwoma kodoku fofolɛ nu.” 23 Mɔɔ ɔlua hwiiti ɛya bie anu wɔ Ɛnwomenlelielɛ kenle ne la, ye ɛdoavolɛma ne bɔle ɔ bo tetele bie wɔ mekɛ mɔɔ bɛlɛkɔ la. 24 Yemɔti Falasiima ne zele ye kɛ: “Nea! Duzu ati a bɛlɛyɛ debie mɔɔ mɛla ɛmmaa adenle kɛ bɛyɛ ye Ɛnwomenlelielɛ kenle la ɛ?” 25 Noko ɔzele bɛ kɛ: “Asoo bɛtɛkengale mɔɔ Devidi yɛle wɔ mekɛ mɔɔ ɛnee ɛhɔne ɛlɛku ye nee menli mɔɔ nee ye lua, na bɛnlɛ debie biala mɔɔ bɛdi la ɛlɛ ɔ? 26 Kɛ mɔɔ ɔwɔ ɛsɔfo kpanyinli Abayata anwo edwɛkɛ ne anu, mekɛ mɔɔ Devidi hɔle Nyamenle sua ne anu, na ɔlile paano ne mɔɔ bɛfa bɛkile mɔɔ mɛla ɛmmaa adenle kɛ awie di bie kyesɛ ɛsɔfo ne mɔ ala, na eza ɔvale bie ɔmaanle menli mɔɔ ɔ nee bɛ lua noko la ɔ?” 27 Akee ɔzele bɛ kɛ: “Sonla ti a Ɛnwomenlelielɛ kenle ne rale a, na tɛ Ɛnwomenlelielɛ kenle ne ati a sonla rale a. 28 Ɔti sonla Ra ne le Ɛnwomenlelielɛ kenle ne noko Amenle.”


Edwɛkɛhanlɛ Ninyɛne—Bɛyɛ Mbuluku Mɔɔ Bɛbava Bɛali Daselɛ | Nyamenle Belemgbunlililɛ\nEdwɛkɛhanlɛ Ninyɛne—Bɛyɛ Mbuluku Mɔɔ Bɛbava Bɛali Daselɛ\nGyihova maa yɛ ninyɛne mɔɔ yɛhyia amaa yɛahilehile menli mɔɔ bɛvi maanle maanle, mbusua nee aneɛ ngakyile nu la\n1, 2. (a) Duzu a boale manle bɛdɛlɛle edwɛkpa ne anu wɔ Wulomu Belemgbunlimaanle ne anu wɔ ɛvoya mɔɔ lumua la anu a? (b) Daselɛ boni a kile kɛ Gyihova gyi yɛ nzi ɛnɛ a? (Nea ɛlɛka “ Edwɛkpa Wɔ Aneɛ Mɔɔ Bo 670 Anu.”)\nƐNEE ɔyɛ se kɛ nyɛvolɛ mɔɔ bɛra Gyɛlusalɛm la balie mɔɔ bɛlɛte la bɛali. Ɛnee Galelima ɛlɛka aneɛ ngakyile mɔɔ nuhua la ɛkɛ, na bɛ edwɛkɛ mɔɔ bɛlɛka la nyianle bɛ tievolɛma anwo zo tumi. Ɛnee ɔle Pɛntekɔso 33 Y.M. na ɛnee ɛdoavolɛma ne ɛnyia aneɛ ngakyile nwo ahyɛlɛdeɛ ne wɔ nwanwane adenle zo—debie mɔɔ kile kɛ Nyamenle gyi bɛ nzi la. (Bɛgenga Gyima ne 2:1-8, 12, 15-17.) Menli mɔɔ vi ɛleka ngakyile la dele edwɛkpa ne mɔɔ bɛhanle ye zɔhane kenle ne la, nzinlii bɛdabɛ mɔɔ bɛwɔ Wulomu Belemgbunlimaanle ne anu amuala la dele.—Kɔl. 1:23.\n2 Ɛnɛ, Nyamenle azonvolɛ ɛnga aneɛ ngakyile wɔ nwanwane adenle zo. Yemɔ bɔbɔ, bɛlua Belemgbunlililɛ edwɛkɛ ne mɔɔ bɛhile ɔ bo bɛhɔ aneɛ mɔɔ bo 670 anu la azo bɛha edwɛkɛ ne bɛhile menli mɔɔ ka aneɛ dɔɔnwo la, ɛhye tɛla ɛvoya mɔɔ lumua la ɛdeɛ ne. (Gyi. 2:9-11) Nyamenle menli ɛyɛ mbuluku dɔɔnwo wɔ aneɛ ngakyile nu na ɔlua zo yemaa Belemgbunlililɛ edwɛkɛ ne ɛdwu ewiade ne ɛleka biala. * Ɛhye noko le daselɛ mɔɔ kile kɛ Gyihova ɛlɛfa Belemgbunli Gyisɛse Kelaese ali gyima yeamaa yeahile edwɛkɛhanlɛ gyima ne adenle a. (Mat. 28:19, 20) Mekɛ mɔɔ yɛlɛsuzu ninyɛne mɔɔ bɛvale bɛlile gyima wɔ ɛvolɛ 100 mɔɔ ɛze ɛhɔ la anwo la, yɛ kɛzi Belemgbunli ne ɛtete yɛ kɛ yɛ nye ɛlie awie biala anwo nee kɛzi yemaa yɛ anwosesebɛ kɛ yɛyɛ Nyamenle Edwɛkɛ ne kilehilevolɛma la nzonlɛ.—2 Tem. 2:2.\nEDWƐKPA WƆ ANEƐ MƆƆ BO 670 ANU\nWƆ 2000 ne anu, Neazo Eku ne manle bɛyɛle ndetelɛ mɔɔ bie ɛtɛbale ɛlɛ la anwo ngyehyɛleɛ bɛmanle edwɛbohilelɛma mɔɔ bɛwɔ ewiade amuala la. Mɔɔ lumua la a le kilehilevolɛma 25 mɔɔ bɛmanle bɛvale siane nsa bɛhilele edwɛbohilelɛma 1,944 mɔɔ bɛlɛyɛ gyima wɔ aneɛ ekpunli 182 anu kɛzi bɛbade Nrelenza aneɛ ne abo la. Ndetelɛ ɛhye boale edwɛbohilelɛma ɔmanle bɛdele Nrelenza edwɛkɛ ne abo kpalɛ kolaa na bɛahile ɔ bo. Ɛye Nrelenza aneɛ ne ɛsie ahane a, ndetelɛ ne kilehile edwɛbohilelɛma kɛzi bɛneɛnlea edwɛkɛ ne mɔɔ bɛbahile ɔ bo la anu kpalɛ amaa bɛanwu kɛzi bɛhyehyɛ edwɛkɛ ne, edwɛkɛ agbɔkɛ mɔɔ bɛvale bɛlile gyima, kɛzi bɛhɛlɛle ye, ye bodane nee menli mɔɔ bɛkɛlɛ bɛahɔmaa bɛ la.\nBɛmanle edwɛbohilelɛma mɔɔ bɛlɛ anwubielɛ la vale ndetelɛ mɔɔ tɔ zo nwiɔ la manle wɔ 2001 anu. Ndetelɛ ɛhye fane edwɛbohilelɛ adehilelɛ titile bie mɔ anwo. Edwɛbohilelɛ ekpunli mɔɔ bɛwɔ ewiade amuala la ɛnyia ndetelɛ ɛhye bie.\nƐye ndetelɛ mɔɔ bɛlɛfa bɛamaa la ɛsie ahane a, Neazo Eku ne eza vale Translator Help Desk (Edwɛbohilelɛnli Moalɛ Ɛleka) ziele ɛkɛ. Mekɛ biala mɔɔ edwɛbohilelɛ ekpunli bie hyia moalɛ amaa bɛade Nrelenza edwɛkɛ ne abo anzɛɛ bɛnnwu kɛzi bɛbava edwɛbohilelɛ nwo adehilelɛ titile bie bɛali gyima la, bɛbahola bɛalua Intanɛte zo bɛava bɛ kpuyia ne bɛahɔ moalɛ ɛleka ɛhye. Saa kpuyia ne fane adwenle mɔɔ wɔ edwɛkɛ ne anu la anwo a, Translator Help Desk ne biza ahenle mɔɔ hɛlɛle edwɛkɛ ne la. Saa bɛbua kpuyia ne a, bɛnva nwolɛ mualɛ bɛmmaa aneɛ ne mɔɔ bɛbizale kpuyia ne la angome, emomu bɛfa bɛmaa edwɛbohilelɛ ekpunli mɔɔ bɛwɔ ewiade amuala mɔɔ bɛlɛyɛ deɛ ko ne ala anwo gyima la. Bɛfa mualɛ ne bɛsie ɛleka mɔɔ edwɛbohilelɛnli biala bahola anwu ye la. Wɔ adenle ɛhye azo, adehilelɛ mɔɔ bɛvale bɛmanle la kola boa aneɛ ekpunli biala mɔɔ lɛ ngyegyelɛ zɔhane bie la.\nKɛzi ndetelɛ ɛhye ɛboa edwɛbohilelɛma ɛ? Bɛ nuhua ko hanle kɛ: “Ndetelɛ mɔɔ yɛnyia ye la maa yɛnwu kɛzi yɛbali Nrelenza aneɛ ne anwo gyima la, noko eza ɔmaa yɛnwu mɔɔ ɔnle kɛ yɛyɛ na yeamaa yeayɛ kɛ yɛdayɛ a yɛhɛlɛle buluku ne la. Kɛkala yɛte nganeɛ kɛ yɛle kɛ neɛnleanuyɛlɛma mɔɔ bɛboa bɛ nwo kɛ bɛbayɛ gyima biala la, yɛze ɛleka mɔɔ yɛlɛkɔ, adenle gyɛne mɔɔ yɛbahola yɛava zo nee mekɛ mɔɔ ɔwɔ kɛ yɛgyinla la.”\nBadwu 2013, ɛnee edwɛbohilelɛma mɔɔ bo 2,700 la ɛlɛyɛ gyima wɔ ɛleka mɔɔ bo 190 bɛaboa bɛamaa bɛadɛlɛ edwɛkpa ne anu wɔ aneɛ mɔɔ bo 670 anu. Belemgbunli Gyisɛse Kelaese mɔɔ gyi gyima titile ɛhye anzi la ati a yɛkola ye yɛ a.—Mat. 28:19, 20; Yek. 14:6.\nEdwɛbohilelɛ ekpunli mɔɔ bɛwɔ Timor-Leste\nBelemgbunli Ne Maa Ye Azonvolɛ Ninyɛne Ɔmaa Bɛdua Nɔhalɛ Ma Ne\n3. Duzu ati a yɛfa ninyɛne ngakyile yɛdi gyima wɔ yɛ daselɛlilɛ gyima ne anu ɛ?\n3 Gyisɛse vale “Belemgbunlililɛ ne anwo edwɛkɛ” ne totole ma nwo yɛɛ ɔvale sonla ahonle ɔtotole azɛlɛ nwo. (Mat. 13:18, 19) Kɛmɔ ɛyazonlɛnli fa ninyɛne dɔɔnwo siezie azɛlɛ ne amaa ma ahola ayɛ boɛ la, zɔhane ala a Gyihova menli ɛva ninyɛne dɔɔnwo ɛli gyima ɛziezie menli mgbe dɔɔnwo ahonle ɛmaa bɛlie Belemgbunlililɛ edwɛkɛ ne a. Ninyɛne ɛhye mɔ bie boale wɔ mekɛ ekyii bie anu. Gyɛne mɔɔ le kɛ mbuluku nee magazine la tɛdi gyima mɔɔ sonle bolɛ. Ninyɛne mɔɔ yɛlɛsuzu nwolɛ wɔ ɛke la amuala boale Belemgbunlililɛ nolobɔlɛma ɔmanle bɛ nee menli mumua ne dendɛle na ɔnle kɛ ndenle dɔɔnwo ne mɔɔ yɛhanle nwolɛ edwɛkɛ wɔ tile mɔɔ li ɛhye anyunlu mɔɔ bɛluale zo bɛ nee menli dɔɔnwo lile adwelie la.—Gyi. 5:42; 17:2, 3.\nBɛlɛyɛ gramafuu nee ninyɛne mɔɔ bɛfa bɛbɔ edwɛne wɔ Toronto, Canada\n4, 5. Kɛzi bɛvale gramafuu bɛlile gyima ɛ, na duzu a yeammaa bɛangola ye yɛ a?\n4 Ɛdendɛlɛ mɔɔ bɛhye. Wɔ 1930 nee 1940 ne anu, nolobɔlɛma vale Baebolo ɛdendɛlɛ mɔɔ bɛhye mɔɔ bɛbɔ ye wɔ gramafuu (tete milahyinli bie mɔɔ bɛfa bɛbɔ edwɛne) azo la lile gyima. Edwɛkɛ ne biala mɔɔ bɛhyele la ɛndwu mitini nnu. Ɔdwu mekɛ ne bie a edwɛkɛ ne mɔɔ bɛhye la lɛ edwɛkɛtile nzinrenzinra le kɛ, “Nsa-Ko Nyamenle,” “Avinlileka,” nee “Belemgbunlililɛ.” Kɛzi bɛvale edwɛkɛ zɔhane mɔ mɔɔ bɛhyele la bɛlile gyima ɛ? Adiema Clayton Woodworth Jr., mɔɔ bɛzɔnenle ye wɔ 1930 wɔ United States la hanle kɛ: “Ɛnee mefa milahyinli zɔhane mɔɔ ɔwɔ kɛ mefa ɔ sa ne mesie zolɛ pɛpɛɛpɛ amaa yeahola yeabɔ kpalɛ mɔɔ wɔ baage nu la mekɔ daselɛlilɛ. Mekɔgyinla anlenkɛ bie anyunlu, mebuke baage ne azo, mefa milahyinli ne asa ne meto zo, na mebɔ anlenkɛ dɔne ne. Saa suamenle ne buke anlenkɛ ne a, meka kɛ, ‘Melɛ edwɛkɛ bie mɔɔ hyia mɔɔ mekpondɛ kɛ ɛtie.’” Kɛzi ɛnee bɛyɛ bɛ nyɛleɛ ɛ? Adiema Woodworth hanle kɛ, “Fane dɔɔnwo ne ala ahenle anye die nwo. Ɔdwu mekɛ ne bie a, bie mɔ ka bɛ anlenkɛ ne to nu. Ɔdwu mekɛ ne bie noko a bɛ adwenle yɛ bɛ kɛ metɔne milahyinli ne bie.”\nƆkadwu 1940 la, ɛnee bɛhye ɛdendɛlɛ ngakyile mɔɔ bo 90 yɛɛ ɛnee bɛyɛ ye mɔɔ bo mgbe ko\n5 Ɔkadwu 1940 la, ɛnee bɛhye ɛdendɛlɛ ngakyile mɔɔ bo 90 yɛɛ ɛnee bɛyɛ ye mɔɔ bo mgbe ko. John E. Barr mɔɔ ɛnee ɔlɛyɛ adekpakyelɛ gyima wɔ Britain wɔ zɔhane mekɛ ne na nzinlii ɔrabokale Neazo Eku ne anwo la hanle kɛ: “Wɔ 1936 kɔdwu 1945 anu, ɛnee me gɔnwo a le gramafuu ne. Nɔhalɛ nu, wɔ zɔhane mekɛ ne, ɛnee saa bie ɛnle me nwo a mennwu ɛleka mɔɔ meluolua a. Ɛte Adiema Rutherford ane wɔ anlenkɛ ne anloa a ɔmaa anwosesebɛ kpole; ɔmaa ɛte nganeɛ kɛ ɔ nee wɔ a gyi ɛkɛ a. Nɔhalɛ nu, milahyinli ne mɔɔ yɛvale yɛlile gyima la ammaa yɛangola kilehile kpalɛ wɔ daselɛlilɛ nu na edwɛkɛ ne aha bɛ ahonle.”\n6, 7. (a) Nvasoɛ mɔɔ wɔ daselɛlilɛ ngɛlata mɔɔ bɛvale bɛlile gyima la azo nee ngyegyelɛ mɔɔ wɔ nu la bie a le boni? (b) Adenle boni azo a Gyihova ‘ɛva ye edwɛkɛ ne ɛwula yɛ nloa’ a?\n6 Daselɛlilɛ ngɛlata. Wɔ 1933 ne mɔlebɛbo, bɛmanle nolobɔlɛma anwosesebɛ kɛ bɛva daselɛlilɛ ngɛlata bɛli gyima wɔ azua nu daselɛlilɛ nu. Ɛnee kɛlata ne tɛtɛlɛ le enkyi nsa yɛɛ ye tendenle le enkyi nnu. Baebolo nu edwɛkɛ sikalɛ nee Baebolo nwo mbuluku nwo edwɛkɛ mɔɔ bɛbahola bɛava bɛamaa suamenle ne la a wɔ zo a. Nolobɔlɛnli ne bava kɛlata ne amaa suamenle ne na yeaha kɛ ɔgenga. Lilian Kammerud mɔɔ zonlenle kɛ edwɛkpatɛlɛvolɛ wɔ Puerto Rico nee Argentina la hanle kɛ: “Me nye liele daselɛlilɛ ngɛlata gyima ne anwo.” Duzu ati ɔ? Ɔhanle kɛ: “Tɛ yɛ muala a ɛnee yɛkola yɛdi daselɛ kpalɛ a. Yemɔti ɔboale me ɔmanle menwunle kɛzi bɛdi menli daselɛ la kpalɛ.”\nDaselɛlilɛ kɛlata (Italian)\n7 Adiema David Reusch mɔɔ bɛzɔnenle ye wɔ 1918 la hanle kɛ: “Daselɛlilɛ ngɛlata ne boale mediema kpalɛ, ɔluakɛ menli ekyi bie a dele nganeɛ kɛ bɛkola bɛka edwɛkɛ ne pɛpɛɛpɛ a.” Ɛnee deɛ ɛhye lɛ ye ngyegyelɛ. Adiema Reusch hanle kɛ: “Ɔdwu mekɛ ne bie a, yɛyia menli mɔɔ bɛdwenle kɛ yɛngola tendɛ la. Ɛnee yɛ nuhua bie mɔ ɛngola tendɛ wɔ adenle bie azo. Noko, ɛnee Gyihova ɛlɛsiezie yɛ kɛ ye azonvolɛ yeamaa yɛali menli daselɛ. Ɔnrɛhyɛ, ɔbava edwɛkɛ ne yeawula yɛ nloa ɔlua Ngɛlɛlera ne mɔɔ ɔbahilehile yɛ yeamaa yɛava yɛali gyima wɔ azua nu la azo. Teokelase Ɛzonlenlɛ Sukulu ne mɔɔ bɛbɔle ɔ bo wɔ 1940 la manle yɛholale yɛyɛle ɛhye.”—Bɛgenga Gyɛlɛmaya 1:6-9.\n8. Kɛ ɔkɛyɛ na wɔamaa Kelaese atete wɔ ɛ?\n8 Mbuluku. Ɔvi 1914, Gyihova menli ɛyɛ mbuluku ngakyile mɔɔ bo 100 mɔɔ kilehile Baebolo edwɛkɛ adile nu a. Bɛyɛle zɔhane mbuluku ne bie titile kɛ bɛfa bɛatete nolobɔlɛma bɛamaa bɛanwu daselɛ di kpalɛ. Anna Larsen mɔɔ wɔ Denmark, mɔɔ yeyɛ nolobɔlɛnli kɛyɛ ɛvolɛ 70 la hanle kɛ: “Gyihova luale Teokelase Ɛzonlenlɛ Sukulu ne nee nwolɛ mbuluku mɔɔ yɛ sa hanle bɛ la azo boale yɛ ɔmanle yɛyɛle nolobɔlɛma kpalɛ. Mekakye kɛmɔ lumua wɔ mbuluku zɔhane mɔ anu la a le Theocratic Aid to Kingdom Publishers mɔɔ bɛyele wɔ 1945 la. “Equipped for Every Good Work,” mɔɔ bɛyɛle ye wɔ 1946 la doale zo. Kɛkala yɛlɛ Benefit From Theocratic Ministry School Education ne mɔɔ bɛyɛle ye 2001 la.” Nɔhalɛ nu, Teokelase Ɛzonlenlɛ Sukulu ne nee mbuluku mɔɔ boka nwo la ɛboa kpalɛ ɛmaa Gyihova ‘ɛyɛ yɛ sonvolɛma.’ (2 Kɔl. 3:5, 6) Wɔva ɛ nwo wɔwula Teokelase Ɛzonlenlɛ Sukulu ne anu ɔ? Ɛfa wɔ Ministry School buluku ne ɛba debiezukoalɛ dapɛne biala na ɛnea nuhua wɔ mekɛ mɔɔ sukulu zo neavolɛ ne ɛlɛka nuhua edwɛkɛ la ɔ? Saa ɛyɛ ye zɔ a, ɛbamaa Kelaese atete wɔ na wɔayɛ kilehilevolɛ kpalɛ.—2 Kɔl. 9:6; 2 Tem. 2:15.\n9, 10. Gyima boni a mbuluku ɛli wɔ nɔhalɛ ma ne ɛlualɛ nee zolɛ nzule ɛgugualɛ nu a?\n9 Eza Gyihova ɛboa yɛ ɔlua ye ahyehyɛdeɛ ne mɔɔ ɔmaa bɛmaa yɛ mbuluku mɔɔ boa nolobɔlɛma ɔmaa bɛkilehile mɔlebɛbo Baebolo ngilehilelɛ nu la azo. The Truth That Leads to Eternal Life buluku ne titile boale kpalɛ. Bɛlumuale bɛyɛle ye wɔ 1968 na ɔnyianle menli nwo zo tumi ndɛndɛ. November 1968 Kingdom Ministry ne hanle kɛ: “Menli dɔɔnwo ɛlɛkpondɛ Truth buluku ne bie, yemɔti wɔ September, Ahyehyɛdeɛ ne gyima ne mɔɔ wɔ Brooklyn la manle mediema titile bie yɛle gyima nɔɔzo.” Edwɛkɛ ne doale zo hilehilele nuhua kɛ: “Wɔ mekɛ bie anu wɔ August, ɛnee Truth mbuluku mɔɔ bɛkpondɛ la bo mɔɔ yɛfa yɛkɔ la azo mgbe ko nee foa!” Ɔkadwu 1982 la, ɛnee bɛyɛ buluku ne mɔɔ bo mgbe 100 la wɔ aneɛ 116 anu. Wɔ ɛvolɛ 14 anu, ɔvi 1968 kɔdwu 1982, Truth buluku ne boale manle Belemgbunlililɛ nolobɔlɛma mɔɔ bo mgbe ko la rabokale nwo. *\n10 Bɛyele Duzu A Baebolo ne Kilehile Amgba A?, Baebolo ɛzukoalɛ buluku bieko mɔɔ le ngakyile la wɔ 2005. Bɛlumua bɛyɛ buluku ne kɛyɛ mgbe 200 wɔ aneɛ 256 anu! Boni a ɛvi nu ɛra a? Wɔ ɛvolɛ nsuu pɛ anu, ɔvi 2005 kɔdwu 2012, menli kɛyɛ mgbe ko apenle ɛya nwiɔ rayɛle edwɛkpa ne nolobɔlɛma. Wɔ mekɛ ko ne ala anu, menli dodo mɔɔ bɛ nee yɛ sukoa Baebolo ne la hɔle anwuma ɔvi kɛyɛ mgbe nsia kɔdwu mɔɔ bo mgbe mɔtwɛ apenle ɛya nsuu. Nɔhalɛ nu, Gyihova ɛlɛyila mɔdenle mɔɔ yɛlɛbɔ yɛalua Belemgbunlililɛ ma ne na yɛagugua zolɛ nzule la azo.—Bɛgenga 1 Kɔlentema 3:6, 7.\n11, 12. Kɛmɔ ngɛlɛlera mɔɔ bɛhwe adwenle bɛhɔ zolɛ la kile la, nwane mɔ a bɛhɛlɛle yɛ magazine ne mɔ bɛmanle bɛ a?\n11 Magazine. Mɔlebɛbo ne, ɛnee “mboane ekpunli ekyi,” menli mɔɔ “Nyamenle ɛvɛlɛ bɛ la” ati a bɛyɛ Ɛzinzalɛ Arane ne a. (Luku 12:32; Hib. 3:1) Gyihova ahyehyɛdeɛ ne yɛle magazine bieko wɔ October 1, 1919 manle maanlema. Baebolo Sukoavoma nee maanlema anye liele zɔhane magazine ne anwo kpalɛ, na wɔ ɛvolɛ dɔɔnwo anu ɛnee bɛkyɛ ye dɔɔnwo bɛtɛla Ɛzinzalɛ Arane ne. Bɛlumuale bɛvɛlɛle magazine zɔhane The Golden Age. Wɔ 1937, bɛhakyile duma ne bɛyɛle ye Consolation. Akee wɔ 1946 anu, bɛravɛlɛle ye Awake!\n12 Wɔ ɛvolɛ dɔɔnwo mɔɔ ɛze ɛhɔ la anu, kɛzi bɛkɛlɛ Ɛzinzalɛ Arane ne nee Awake! ne la ɛhakyi noko bodane ne ɛtɛkakyile, yemɔ a le kɛ ɔbɔ Nyamenle Belemgbunlililɛ ne nolo na yeamaa bɛanyia Baebolo ne anu diedi. Ɛnɛ, bɛyɛ Ɛzinzalɛ Arane ne mɔɔ yɛsukoa nee maanlema ɛdeɛ. “Sonvolɛma mɔɔ ɛha la,” mɔɔ bɛmɛ a le “mboane ekpunli ekyi” ne nee ‘mboane gyɛne’ ne la ati a bɛyɛ mɔɔ yɛsukoa la a. * (Mat. 24:45; Dwɔn 10:16) Menli mɔɔ bɛtɛnwunle nɔhalɛ ne na bɛbu Baebolo ne nee Nyamenle la titile ti a bɛyɛ maanlema ɛdeɛ ne a. (Gyi. 13:16) Bɛyɛ Awake! ne noko bɛmaa menli mɔɔ bɛze Baebolo ne nee nɔhalɛ Nyamenle Gyihova anwo debie ekyi la.—Gyi. 17:22, 23.\n13. Duzu a maa yɛ magazine ne mɔ yɛ ngakyile a? (Bɛzuzu edwɛkɛ “ Ewiade Mbuluku Nwo Kɛlɛtokɛ” anwo.)\n13 Ɔkadwu 2014 ne mɔlebɛbo la, ɛnee bɛyɛ Awake! ne mɔɔ bo mgbe 44 yɛɛ bɛyɛ Ɛzinzalɛ Arane ne kɛyɛ mgbe 46 siane biala. Bɛhilele Awake! ne abo bɛhɔle aneɛ kɛyɛ 100 anu, yɛɛ bɛhilele Ɛzinzalɛ Arane ne abo bɛhɔle aneɛ mɔɔ bo 200 la anu, ɛhye manle bɛyɛle magazine mɔɔ bɛhile ɔ bo bɛhɔ aneɛ dɔɔnwo anu na bɛkyɛ ye dɔɔnwo bɛtɛla biala wɔ ewiade a! Ɔnle kɛ anyuhɔlɛ dɔɔnwo ɛhye mɔɔ yɛnyia la yɛ yɛ nwanwane. Edwɛkɛ mɔɔ Gyisɛse hanle kɛ bɛbabɔ ye nolo wɔ ewiade amuala la a wɔ magazine ɛhye mɔ anu a.—Mat. 24:14.\n14. Duzu a yɛmaa menli anwosesebɛ kɛ bɛyɛ a, na duzu ati ɔ?\n14 Baebolo ne. Adiema Russell nee ɔ gɔnwo mɔ hakyile gyima ne mɔɔ bɛdua zo bɛyɛ mbuluku la duma wɔ 1896 amaa bɛava edwɛkɛkpɔkɛ Baebolo bɛaboka nwo; bɛravɛlɛle ye Watch Tower Bible and Tract Society. Ɛnee nzenzaleɛ ne fɛta ɔluakɛ Baebolo ne a le debie titile mɔɔ bɛdua zo bɛtɛlɛ Belemgbunlililɛ edwɛkpa ne anu a. (Luku 24:27) Mɔɔ nee gyima ne mɛla adenle zo duma ne yia la, Nyamenle menli ɛbɔ mɔdenle ɛhyɛ Baebolo ne na bɛmaa ye ɛgengalɛ nwo anwosesebɛ. Kɛ neazo la, wɔ 1926 yɛvale yɛ milahyinli yɛyɛle The Emphatic Diaglott, Keleseɛnema Giliki Ngɛlɛlera ne mɔɔ Benjamin Wilson hilele ɔ bo la. Wɔ 1942 mɔlebɛbo, yɛyɛle King James Version ne amuala kɛyɛ 700,000 na yɛhyehyɛle. Wɔ ɛvolɛ nwiɔ pɛ anzi, yɛbɔle ɔ bo yɛyɛle American Standard Version ne mɔɔ fa Gyihova duma ne di gyima wɔ ɛleka 6,823 la. Ɔkadwu 1950 la, ɛnee yɛhyɛ mɔɔ bo 250,000.\n15, 16. (a) Duzu a ɛ nye die nwo wɔ New World Translation ne anwo a? (Bɛzuzu ɛlɛka “ Baebolo Ngilebɛbo Mɔɔ Ɛlɛnyia Anyuhɔlɛ” la anwo.) (b) Kɛ ɔkɛyɛ na wɔamaa Gyihova aha wɔ ahonle ɛ?\n15 Bɛyele New World Translation of the Christian Greek Scriptures ne wɔ 1950 ne anu. Bɛyele New World Translation of the Holy Scriptures ne mɔɔ bɛhɛlɛ ɔ muala bɛwie la wɔ 1961. Ngilebɛbo ɛhye di Gyihova eni ɔlua ye duma ne mɔɔ bɛva bɛwula ɛleka mɔɔ ɔvindele wɔ tete Hibulu ngɛlɛlera ne anu la azo. Eza duma ne finde fane 237 wɔ Keleseɛnema Giliki Ngɛlɛlera ne anu. Amaa bɛanwu kɛ ɔdi munli yɛɛ ye ɛgengalɛ ɛnyɛ se la, bɛzia bɛnleɛnlea New World Translation ne anu fane dɔɔnwo, bɛyɛle kenlensa ye ala ɛdeɛ ne wɔ 2013. Badwu 2013, bɛyɛ New World Translation ne amuala anzɛɛ ye foa bie mɔɔ bo mgbe 201 wɔ aneɛ 121 anu.\n16 Edwɛkɛ boni a bie mɔ ɛha wɔ New World Translation ne mɔɔ bɛkenga ye wɔ bɛ aneɛ nu la anwo a? Nrenya bie mɔɔ vi Nepal la hanle kɛ: “Ɛnee Nepalese Baebolo dɛba ne mɔɔ yɛlɛ la anu yɛ se maa menli dɔɔnwo, ɔluakɛ aneɛ dɛba a bɛvale bɛhɛlɛle a. Noko kɛkala, yɛkola yɛte Baebolo ne abo kpalɛ ɔluakɛ aneɛ mɔɔ yɛka la ala a bɛvale bɛhɛlɛle a.” Mɔɔ raalɛ bie mɔɔ wɔ Central African Republic bɔle ɔ bo kɛ ɔkenga Sango Baebolo ne la, ɔbɔle ɔ bo kɛ ɔsu na ɔhanle kɛ: “Aneɛ mɔɔ mete ɔ bo la ɛne.” Kɛmɔ raalɛ ne yɛle la, yɛ nuhua ko biala bahola amaa Gyihova aha yɛ ahonle ɔlua ye Edwɛkɛ ne mɔɔ yɛbagenga ye dahuu la azo.—Edw. 1:2; Mat. 22:36, 37.\nYɛ Nye Sɔ Ninyɛne Ne Nee Ndetelɛ Ne Mɔ\n17. Kɛzi ɛbahile kɛ ɛ nye sɔ ninyɛne nee ndetelɛ mɔɔ ɛnyia ye la ɛ, na saa ɛyɛ ye zɔ a, duzu a bavi nu ara a?\n17 Asoo ɛ nye sɔ ninyɛne nee ndetelɛ mɔɔ Belemgbunli Gyisɛse Kelaese fa maa yɛ ngyikyi ngyikyi la? Asoo ɛnyia mekɛ ɛkenga mbuluku mɔɔ Nyamenle ahyehyɛdeɛ ne yɛ la, na ɛfa ɛboa awie mɔ? Saa ɛyɛ ye zɔ a, ɛnee ɛ nee Adiema Opal Betler mɔɔ bɛzɔnenle ye wɔ October 4, 1914 la yɛ adwenle wɔ edwɛkɛ mɔɔ ɔhanle la anwo. Opal hanle kɛ: “Me nee me hu [Edward] ɛva gramafuu ne nee daselɛlilɛ ngɛlata ɛli gyima wɔ ɛvolɛ dɔɔnwo anu. Yɛvale mbuluku, buluku ekyi, nee magazine yɛlile daselɛ wɔ azua nu. Yɛbɔle edwɛkɛ ne nolo na yɛdole ɛlɔnwɔne yɛhyehyɛle mbuluku. Nzinlii bɛtetele yɛ bɛmanle yɛnwunle kɛzi bɛyɛ sia kɔkpɔla na bɛ nee menli mɔɔ anye die Baebolo ne anwo yɛ Baebolo ɛzukoalɛ wɔ azua nu la. Ɛnee ɔnla aze noko ɔyɛ anyelielɛ.” Gyisɛse bɔle ɛwɔkɛ kɛ ye maanlema ne bayɛ gyima ɛsesebɛ alua ma ne na bɛabu, noko bɛ nye balie. Menli mgbe dɔɔnwo mɔɔ bɛle kɛ Opal la kola di daselɛ kɛ zɔhane ɛwɔkɛ ne le nɔhalɛ.—Bɛgenga Dwɔn 4:35, 36.\n18. Nwolɛ adenle boni a yɛlɛ a?\n18 Bie a menli mɔɔ bɛtɛbayɛle Belemgbunli ne azonvolɛ la babu Nyamenle menli kɛ ‘bɛnze nwoma.’ (Gyi. 4:13) Wɔmɔ dwenle nwolɛ nea! Menli mɔɔ bɛnze nwoma la a Belemgbunli ne ɛlɛmaa bɛahɛlɛ mbuluku dɔɔnwo, bɛahile ɔ bo na bɛahyɛ ye wɔ ewiade amuala a! Mɔɔ tɛla ɔ muala la, yetete yɛ yɛɛ yemaa yɛ anwosesebɛ kɛ yɛva ninyɛne ɛhye mɔ yɛli gyima yɛdɛlɛ edwɛkpa ne anu wɔ ewiade amuala. Nea nwolɛ adenle mɔɔ yɛnyia kɛ yɛ nee Kelaese ɛlɛdua nɔhalɛ ma na yɛahwe ɛdoavolɛma a!\n^ ɛden. 2 Wɔ ɛvolɛ bulu mɔɔ ɛze ɛhɔ la ala anu, Gyihova menli ɛyɛ mbuluku mɔɔ gyi Baebolo ne azo mɔɔ bo mgbe mgbe 20. Bieko, menli mɔɔ bo mgbe mgbe nwiɔ mgbe ɛya nsuu la a kɔ yɛ Intanɛte Gyimalilɛ ɛleka, jw.org azo wɔ ewiade amuala a.\n^ ɛden. 9 Baebolo ɛzukoalɛ ninyɛne bie mɔ mɔɔ ɛboa nolobɔlɛma ɛmaa bɛhilehile Baebolo nɔhalɛ ne anu la a le The Harp of God (bɛyɛle ye 1921), “Let God Be True” (bɛyɛle ye 1946), You Can Live Forever in Paradise on Earth (bɛyɛle ye 1982), nee Knowledge That Leads to Everlasting Life (bɛyɛle ye 1995).\n^ ɛden. 12 Saa ɛkpondɛ yɛ ndelebɛbo fofolɛ mɔɔ fane “sonvolɛma mɔɔ ɛha” la anwo ngilehilenu a, nea “Sonvolɛ Nɔhavo Mɔɔ Ze Nrɛlɛbɛ La A Le Boni?” mɔɔ wɔ July 15, 2013, Ɛzinzalɛ Arane ne mukelɛ 13 la.\nKɛzi yɛ edwɛbohilelɛ gyima ne ɛhile kɛ Belemgbunli ne gyi yɛ nzi ɛ?\nYɛ mbuluku ne mɔ anwo nɔhalɛ edwɛkɛ boni a ɔmaa ɛdie ɛdi kɛ Belemgbunlililɛ ne wɔ ɛkɛ amgba a?\nDuzu a ɛbayɛ wɔahile kɛ ɛ nye sɔ ninyɛne mɔɔ Belemgbunli ne yɛ la ɛ?\nEWIADE MBULUKU NWO KƐLƐTOKƐ\nMBULUKU DODO MƆƆ BƐYƐ\nBaebolo ngakyile (ye mumua ne anzɛɛ ye foa bie) mɔɔ bɛha bɛbɔ nu *\nMɔɔ bo mgbe mgbe 5\nMgbe mgbe 1\nMɔɔ bo mgbe 400\nMɔɔ bo mgbe 201\nBɛbu mgbonda kɛ ɔbo mgbe mgbe 1\nDuzu A Baebolo ne Kilehile Amgba A? *\nANEƐ DODO MƆƆ BƐKILE EDWƐKƐ NE ABO BƐKƆ NU LA\nTie Nyamenle Na Nyia Dahuu Ngoane *\nNyia Azedɛnlanlɛ Nu Anyelielɛ wɔ Azɛlɛ Ye azo Dahuu! *\nƐkulo kɛ Ɛnwu Nɔhalɛ ne Ɔ? * (trate)\nMAGAZINE MƆƆ BƐKILE Ɔ BO NA BƐYƐ YE DƆƆNWO\nƐzinzalɛ Arane *\nMgbe 45 apenle 900 wɔ aneɛ 212 anu siane ko biala\nMgbe 44 apenle 700 wɔ aneɛ 99 anu siane ko biala\nMgbe 22 siane nwiɔ biala wɔ Nrelenza nu ala\nKɛyɛ 500,000; ɔdwu mekɛ ne bie a, asɛɛ aneɛ 50\n^ ɛden. 57 Ɛvileka: Guinness World Records\n^ ɛden. 59 Ɛvileka: King James Bible Trust\n^ ɛden. 61 Ɛvileka: Biblica Fact Sheet\n^ ɛden. 63 Gyihova Alasevolɛ a ɛyɛ a, ɔbadwu January 2014\n^ ɛden. 66 Ɛvileka: Guinness World Records\n^ ɛden. 68 Gyihova Alasevolɛ a ɛyɛ a, ɔbadwu January 2014\n^ ɛden. 71 Gyihova Alasevolɛ a ɛyɛ a, ɔbadwu January 2014\n^ ɛden. 73 Ɛvileka: United Nations Universal Declaration of Human Rights Web site, ɔbadwu October 2013\n^ ɛden. 75 Gyihova Alasevolɛ a ɛyɛ a, ɔbadwu January 2014\n^ ɛden. 77 Gyihova Alasevolɛ a ɛyɛ a, ɔbadwu January 2014\n^ ɛden. 80 Gyihova Alasevolɛ a ɛyɛ a, ɔbadwu January 2014\n^ ɛden. 82 Gyihova Alasevolɛ a ɛyɛ a, ɔbadwu January 2014\n^ ɛden. 84 Ɛvileka: AARP\n^ ɛden. 86 Mormonma a yɛ a\nBAEBOLO NGILEBƐBO MƆƆ ƐLƐNYIA ANYUHƆLƐ\nƆKADWU 1989 la, ɛnee bɛyɛ New World Translation ne amuala anzɛɛ ye foa wɔ aneɛ 11 anu. Amaa bɛaboa bɛamaa bɛali kɛzi New World Translation ne anwo ɛrahyia la anwo gyima la, Neazo Eku ne Ɛhɛlɛlɛ Kɔmatii ne ɛyɛ ndetelɛ nwo ngyehyɛleɛ mɔɔ baboa edwɛbohilelɛma yeamaa bɛayɛ gyima ɛhye ngyikyi ngyikyi mɔɔ bɛnzɛkye mekɛ a. MEPS Ɛhyehyɛlɛ gyimalilɛleka ne yɛle kɔmputa zo gyimalilɛ bie mɔɔ bɛfɛlɛ ye Bible Translation System. * Kɔmputa zo gyimalilɛ ɛhye ɛngile edwɛkɛ ne abo, emomu ɔboa edwɛbohilelɛma wɔ bɛ gyima ne anwo na ɔmaa bɛkpondɛ neɛnleanu ninyɛne mɔɔ bɛnvɛ. Edwɛbohilelɛma, kilehilevolɛma, nee menli mɔɔ boa bɛ mɔɔ bɛdu bɛ nwo bɛmaa la ɛyɛ gyima ɛsesebɛ ɛboa ɛmaa bɛyɛ Baebolo ne wɔ aneɛ ngakyile nu.\nƆlua zɔhane mɔdenlebɔlɛ ne ati, ɔkadwu 2004 la, ɛnee bɛyɛ New World Translation ne wɔ aneɛ mɔɔ bo 50 la anu. Ye ɛvolɛ ngɔnla anzi wɔ 2013 ne anu, ɛnee bɛyɛ New World Translation ne wɔ aneɛ 121 anu, na bie mɔ ɛlɛba araboka nwo.\nNew World Translation ne amuala\nKeleseɛnema Giliki Ngɛlɛlera\n^ ɛden. 105 Bɛva Bible Translation System ne bɛboka Watchtower Translation System ne anwo kɛkala, na yemɔ yɛɛ edwɛbohilelɛma dɔɔnwo fa yɛ gyima wɔ ewiade amuala a.\nFa nwa awie Fa nwa awie Edwɛkɛhanlɛ Ninyɛne—Bɛyɛ Mbuluku Mɔɔ Bɛbava Bɛali Daselɛ\nYɛdua JW.ORG Azo Yɛbɔ Baebolo Nu Edwɛkɛ Ne Nolo


Asoo Baebolo Ne Ka Menli Mɔɔ Bɛ Awodeɛ Le Ko La Agyalɛ Nwo Edwɛkɛ? | Baebolo Kpuya\nKENGA YE WƆ Afrikaans Albanian Altai America Mumule Aneɛ Amharic Arabic Armenian Assamese Australia Mumule Aneɛ Azerbaijani Azerbaijani (Cyrillic) Bambara Bislama Bissau Guinean Creole Brazil Mumule Aneɛ Bulgarian Catalan Cebuano Chavacano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish Fon French French Mumule Aneɛ Ga Georgian German Giliki Haitian Creole Hausa Hibulu Hiligaynon Hindi Hungarian Iban Icelandic Igbo Iloko Indonesian Isoko Italian Italy Mumule Aneɛ Japanese Kabiye Kachin Kamba Kekchi Kikongo Kiluba Kinyarwanda Kirghiz Kiribati Kirundi Korea Mumule Aneɛ Korean Latvian Lingala Lithuanian Luganda Luo Luvale Macedonian Malagasy Malay Malayalam Maltese Mexico Mumule Aneɛ Myanmar Ndebele (Zimbabwe) Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Portuguese (European) Quechua (Cuzco) Quichua (Chimborazo) Romanian Russian Réunion Creole Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spain Mumule Aneɛ Spanish Sunda Swahili Swedish Tagalog Tamil Tatar Telugu Tetun Dili Thai Tiv Tsonga Turkish Turkmen Twi Ukrainian Umbundu Urdu Vietnamese Waray-Waray Welsh Wolof Xhosa Yoruba Zulu\nYɛ Bɔvolɛ ne vale agyalɛ nwo mɛla maanle mekɛ tendenle kolaa na arane ngakyile abɔ ɔ bo ayɛ nwolɛ ngyehyɛleɛ. Baebolo buluku ne mɔɔ limoa la ka kɛ: “Yemɔti a nrenyia fi ɔ ze nee ɔ nli anwo na ɔfa ɔ nwo ɔbɔ ɔ ye anwo kyengye, na bɛ mu nwiɔ bɛbɔ nu bɛyɛ nwonane ko a.” (Mɔlebɛbo 2:24) Vine’s Expository Dictionary of Biblical Words ne ka kɛ, Hibulu edwɛkɛkpɔkɛ “yelɛ” abo kile “awie mɔɔ ɔle raalɛ la.” Gyisɛse noko hanle kɛ ɔwɔ kɛ agyalɛma yɛ “nrenyia nee raalɛ.”—Mateyu 19:4.\nƐhye ati, ɛnee Nyamenle kpondɛ kɛ agyalɛ yɛ koyɛlɛ mɔɔ anu yɛ se mɔɔ ɔbadɛnla ɛkɛ dahuu wɔ nrenyia nee raalɛ avinli a. Bɛbɔle mrenyia nee mraalɛ kɛ bɛboa bɛ nwo amaa bɛahola bɛali bɛ nuhua ko biala nganeɛdelɛ nee bɛ nla nu ngyianlɛ nwo gyima na bɛawo mralɛ.\nFa nwa awie Fa nwa awie Asoo Baebolo Ne Ka Menli Mɔɔ Bɛ Awodeɛ Le Ko La Agyalɛ Nwo Edwɛkɛ?\nijwbq edwɛkɛ 16\nAsoo Baebolo Ne Tendɛ Tia Nla?


Tie Nyamenle Ane | Ɛzinzalɛ Arane Debiezukoalɛ\nKENGA YE WƆ Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Congo Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Gitonga Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kenya Mumule Aneɛ Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Mumule Aneɛ Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumule Aneɛ Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Salvador Mumule Aneɛ Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Tamil Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n“Ɛhye a le me Ra . . . Bɛdie ye.”—MAT. 17:5.\nEDWƐNE 89 Tie, Di Zo, Na Nyia Nyilalɛ\n1-2. (a) Kɛzi Gyihova nee alesama di adwelie ɛ? (b) Duzu a yɛbazuzu nwo wɔ edwɛkɛ ɛhye anu a?\nGYIHOVA kulo kɛ ɔ nee yɛ di adwelie. Tete ne, ɔluale ngapezoma, anwumabɔvolɛma nee ɔ Ra, Kelaese Gyisɛse anwo zo ɔlale ye nzuzulɛ ali ɔhilele yɛ. (Emɔso 3:7; Gal. 3:19; Yek. 1:1) Ɛnɛ, ɔdua ye Edwɛkɛ Baebolo ne azo a ɔ nee yɛ di adwelie a. Ɔvale ɔmaanle yɛ amaa yɛahola yɛazukoa adwenle mɔɔ ɔlɛ la anwo debie na yɛade kɛzi ɔyɛ ye ninyɛne la abo.\n2 Mɔɔ Gyisɛse wɔ azɛlɛ ye azo la, Gyihova dendɛle vile anwuma fane nsa. Bɛmaa yɛzuzu mɔɔ Gyihova hanle, mɔɔ yɛbahola yɛazukoa yɛavi ye edwɛkɛ ne anu yɛɛ kɛzi yɛbanyia mɔɔ ɔhanle la azo nvasoɛ la anwo.\n“ƐLE ME RA MƆƆ MEKULO WƆ”\n3. Kɛ mɔɔ yɛgengale ye wɔ Maake 1:9-11 la, edwɛkɛ boni a Gyihova hanle wɔ mekɛ mɔɔ bɛzɔnenle Gyisɛse la ɛ, na nɔhalɛ edwɛkɛ nsa boni mɔ a bɛmaa yɛnwu ye a?\n3 Maake 1:9-11 maa yɛnwu mekɛ mɔɔ limoa mɔɔ Gyihova dendɛle vile anwuma la. (Kenga.) Ɔhanle kɛ: “Ɛle me Ra mɔɔ mekulo wɔ; melie wɔ medo nu.” Mɔɔ Gyihova dendɛle vile anwuma kɛ ɔkulo Gyisɛse na ɔdie ye ɔto nu la, nea kɛzi ɔhanle ye ahonle a! Gyihova edwɛkɛ ne maa yɛnwu nɔhalɛ edwɛkɛ nsa bie wɔ Gyisɛse anwo. Mɔɔ limoa, Gyisɛse le ɔ Ra. Mɔɔ tɔ zo nwiɔ, Gyihova kulo ɔ Ra ne. Mɔɔ tɔ zo nsa, Gyihova die ɔ Ra ne to nu. Bɛmaa yɛzuzu edwɛkɛ ɛhye mɔ ko biala anwo kpalɛ.\n4. Agɔnwolɛvalɛ fofolɛ boni a Gyisɛse nee Nyamenle nyianle ye wɔ ye ɛzɔnenlɛ ne anu a?\n4 “Ɛle me Ra.” Edwɛkɛ ɛhye mɔɔ Gyihova hanle la kile kɛ Ɔ nee ye kulovolɛ Ralɛ, Gyisɛse ɛnyia agɔnwolɛvalɛ fofolɛ. Mɔɔ Gyisɛse wɔ anwuma la, ɛnee ɔle Nyamenle sunsum nu ralɛ. Noko, mɔɔ bɛzɔnenle ye la, bɛvale sunsum nwuanzanwuanza ne bɛkpokpale ye. Mekɛ zɔhane, Nyamenle hilele kɛ Gyisɛse le Ɔ Ra mɔɔ yekpokpa ye, na kɛkala ɔlɛ anyelazo kɛ ɔbazia yeahɔ anwuma na yeayɛ Belemgbunli mɔɔ Nyamenle ɛkpa ye yɛɛ Ɛsɔfo Kpanyinli. (Luku 1:31-33; Hib. 1:8, 9; 2:17) Ɔti, wɔ Gyisɛse ɛzɔnenlɛ ne anu, ɛnee ɔ Ze lɛ ndelebɛbo kpalɛ bie ɔgyinla zo ɔka kɛ: “Ɛle me Ra.”—Luku 3:22.\nNganvolɛ nee anwosesebɛmaanlɛ maa yɛnyia anyuhɔlɛ (Nea ɛdendɛkpunli 5) *\n5. Kɛzi yɛbahola yɛazukoa Gyihova neazo ne yɛahile kɛ yɛkulo awie mɔ na yɛdie bɛ yɛto nu ɛ?\n5 “Ɛle me Ra mɔɔ mekulo wɔ.” Neazo mɔɔ Gyihova yɛle, ɔhanle kɛ ɔkulo ɔ ra ne na ɔdie ye ɔto nu la maa yɛnwu kɛ ɔwɔ kɛ yɛkpondɛ ndenle yɛdua zo yɛmaa awie mɔ anwosesebɛ. (Dwɔn 5:20) Saa awie mɔɔ yɛze ye la kile kɛ ɔkulo yɛ na ɔkanvo yɛ wɔ ninyɛne mgbalɛ mɔɔ yɛyɛ la anwo a, ɔmaa yɛnyia anyuhɔlɛ. Zɔhane ala a yɛ asafo ne anu amra nee yɛ mbusuafoɔ hyia yɛ ɛlɔlɛ nee yɛ anwosesebɛmaanlɛ a. Saa yɛkanvo awie mɔ a, ɔmaa bɛ diedi nu mia yɛɛ ɔboa bɛ ɔmaa bɛfa nɔhalɛlilɛ bɛsonle Gyihova. Ɔwɔ kɛ awovolɛ titili maa bɛ mra anwosesebɛ. Saa awovolɛ fi ahonle nu kanvo bɛ mra na bɛkulo bɛ a, ɔmaa bɛkpazi.\n6. Kɛmɔti a yɛbahola yɛanyia Gyisɛse Kelaese anu anwodozo ɛ?\n6 “Melie wɔ medo nu.” Edwɛkɛ ɛhye kile kɛ ɛnee Gyihova lɛ anwodozo kɛ Gyisɛse bava nɔhalɛlilɛ ayɛ ɔ Ze ɛhulolɛdeɛ. Gyihova nyianle anwodozo zɛhae wɔ ɔ Ra ne anu, yemɔti, yɛdayɛ noko yɛbahola yɛanyia anwodozo bɔkɔɔ kɛ Gyisɛse bali nɔhalɛ na yeamaa Gyihova ɛwɔkɛ ne mɔ kɔsɔɔti ara nu. (2 Kɔl. 1:20) Saa yɛsuzu Gyisɛse neazo ne anwo a, ɔmaa yɛmia kpɔkɛ mɔɔ yɛbɔ kɛ yɛfa ɔ gyakɛ la anu. Gyihova noko lɛ anwodozo kɛ, kɛ ekpunli la, ye azonvolɛ bahɔ zo azukoa ɔ Ra ne.—1 Pita 2:21.\n7. Kɛ mɔɔ Mateyu 17:1-5 ka la, mekɛ boni a Gyihova dendɛle vile anwuma a, na duzu a ɔhanle a?\n7 Kenga Mateyu 17:1-5. Fane nwiɔ azo mɔɔ Gyihova dendɛle vile anwuma la a le mekɛ mɔɔ Gyisɛse ‘hakyile’ la. Gyisɛse vɛlɛle Pita, Gyemise nee Dwɔn kɛ bɛhɔzɔho ye wɔ boka tendenle bie azo. Mɔɔ bɛwɔ ɛkɛ la bɛnwunle yekile bie. Gyisɛse anyunlu dale kɛ sɛnzɛne, na ye tɛladeɛ ne yɛle fufule nwohyee. Mrenyia nwiɔ mɔɔ bɛgyi ɛkɛ bɛmaa Mosisi nee Yilaegya la bɔle ɔ bo kɛ bɛ nee Gyisɛse ka ye ewule nee ye ewudwazo ne anwo edwɛkɛ. Ɔnva nwo kɛ ɛnee ɛzoanvolɛ nsa ne mɔ ɛvɛ na “nafelɛ ɛzi” bɛ nye la, bɛnwunle yekile ɛhye mɔɔ yɛ nwanwane la wɔ mekɛ mɔɔ bɛ nye zo ɛtete bɛ la. (Luku 9:29-32) Akee amungu rahedale bɛ nwo zo na bɛdele ɛnelɛ bie wɔ amungu ne anu—Nyamenle ane! Gyihova hanle kɛ ɔkulo ɔ Ra ne na ɔdie ye ɔto nu, kɛ mɔɔ Gyisɛse ɛzɔnenlɛ ne anu ɔyɛle la, ɔhanle kɛ: “Ɛhye a le me Ra mɔɔ mekpa ye la.” Noko mekɛ ɛhye anu, Gyihova vale doale zo kɛ: “Bɛdie ye.”\n8. Kɛzi yekile ne boale Gyisɛse nee ɛdoavolɛma ne ɛ?\n8 Yekile ne ɛnee le anyunlunyia mɔɔ Gyisɛse banyia ye kenle bie kɛ Nyamenle Belemgbunlililɛ ne azo Belemgbunli la anwo nvoninli ekyi. Ɔda ali kɛ, ɛhye maanle Kelaese anwosesebɛ ɔmaanle ɔgyinlanle amaneɛnwunlɛ nee ewule mɔɔ la ɔ nyunlu la anloa. Yekile ne eza maanle ɛdoavolɛma ne diedi nu mianle yɛɛ ɔmaanle bɛ anwosesebɛ mɔɔ bɛbava bɛagyinla bɛ munlililɛ nu na bɛayɛ gyima ɛsesebɛ mɔɔ ɛnee la bɛ nyunlu la. Kɛyɛ ɛvolɛ 30 anzi, ɛzoanvolɛ Pita hwenle adwenle hɔle ɛhakyilɛ ɛnyelɛzodeɛnwunlɛ ne azo hilele kɛ ɔkakye ye kpalɛ.—2 Pita 1:16-18.\n9. Folɛ kpalɛ boni a Gyisɛse dule ye ɛdoavolɛma ne a?\n9 “Bɛdie ye.” Gyihova maanle ɔlale ali kɛ ɔkulo kɛ yɛtie ɔ Ra ne ane na yɛyɛ mɔɔ ɔkɛha la. Mɔɔ Gyisɛse wɔ azɛlɛ ye azo la, duzu edwɛkɛ a ɔhanle a? Ɔhanle edwɛkɛ dɔɔnwo mɔɔ ɔhyia kɛ yɛtie a! Kɛ neazo la, ɔvile ɛlɔlɛ nu ɔhilele ye ɛdoavolɛma kɛzi bɛbabɔ edwɛkpa ne nolo la, na ɔhakyele bɛ fane dɔɔnwo kɛ bɛhɔ zo bɛzinza. (Mat. 24:42; 28:19, 20) Eza ɔzele bɛ kɛ bɛbɔ mɔdenle kpalɛ yɛɛ ɔmaanle bɛ anwosesebɛ kɛ bɛmmamaa bɛ sa nu to. (Luku 13:24) Gyisɛse maanle ye ɛdoavolɛma anwosesebɛ kɛ bɛhulo bɛ nwo ngoko, bɛyɛ ko na bɛli ye mɛla zo. (Dwɔn 15:10, 12, 13) Nea kɛzi Gyisɛse folɛdulɛ ɛhye le kpalɛ a! Folɛdulɛ zɔhane anwo hyia ɛnɛ kɛ mɔɔ ɛnee ɔde wɔ mekɛ mɔɔ Gyisɛse vale maanle la.\n10-11. Kɛ ɔkɛyɛ na yɛahile kɛ yɛlɛtie Gyisɛse ɛ?\n10 Gyisɛse hanle kɛ: “Awie biala mɔɔ wɔ nɔhalɛ ne afoa la tie me ne.” (Dwɔn 18:37) Yɛkile kɛ yɛlɛtie ɔ ne saa ‘yɛkɔ zo yɛnyia abotane na yɛfa ɛtane yɛkyɛ yɛ nwo bɔkɔɔ a.’ (Kɔl. 3:13; Luku 17:3, 4) Eza yɛkile kɛ yɛlɛtie ɔ ne ɔlua daselɛlilɛ gyima ne mɔɔ yɛbayele yɛ nwo yɛayɛ ye kpalɛ “wɔ mekɛ kpalɛ nee mekɛ ɛtane nu” la azo.—2 Tim. 4:2.\n11 Gyisɛse hanle kɛ: “Me mboane ne tie me ne.” (Dwɔn 10:27) Kelaese ɛdoavolɛma kile kɛ bɛtie Gyisɛse ɔlua ye edwɛkɛ mɔɔ bɛtie na bɛdi zo la azo. Bɛmmaa “ɛbɛlabɔlɛ nu adwenleadwenle” ɛndwehwe bɛ adwenle. (Luku 21:34) Emomu, bɛmaa Gyisɛse mɛla mɔɔ bɛdi zo la kyia bɛ wɔ bɛ ɛbɛlabɔlɛ nu, bɔbɔ wɔ tɛnlabelɛ mɔɔ anu yɛ se la anu. Yɛ mediema dɔɔnwo ɛlɛyia sɔnea mɔɔ anu yɛ se, dwazotia, ehyia fufule yɛɛ esiane. Bɛdi nɔhalɛ bɛmaa Gyihova wɔ ɔ muala anu, ɔnva nwo kɛzi bɛ nwo bahyele bɛ la. Gyisɛse maanle bɛnyianle anwodozo kɛ: “Awie biala mɔɔ kɛlie me mɛla ne na ɔkɛli zo la ɛnee ɔkulo me. Na awie biala mɔɔ kulo me la, me Ze bahulo ye.”—Dwɔn 14:21.\nYɛ ɛzonlenlɛ gyima ne boa maa yɛkɔ zo yɛtie Gyisɛse ane (Nea ɛdendɛkpunli 12) *\n12. Adenle boni bieko a yɛbahola yɛalua zo yɛahile kɛ yɛlɛtie Gyisɛse a?\n12 Adenle bieko mɔɔ yɛbahola yɛalua zo yɛadie Gyisɛse la a le kɛ yɛbadie menli mɔɔ yekpa bɛ kɛ bɛli yɛ nyunlu la. (Hib. 13:7, 17) Nyamenle ahyehyɛdeɛ ne ɛyɛ nzenzaleɛ dɔɔnwo kenle nsa ye. Kɛ neazo la, ninyɛne nee ndenle fofolɛ mɔɔ bɛdua zo bɛdi daselɛ, yɛ dapɛne avinli nyianu ne yɛɛ kɛzi bɛsi na bɛsiezie yɛ Belemgbunlililɛ Asalo ne mɔ la. Yɛ nye die adehilelɛ mɔɔ bɛfi ɛlɔlɛ nu bɛfa bɛmaa yɛ la anwo kpalɛ! Mekɛ mɔɔ yɛlɛdi ahyehyɛdeɛ ne adehilelɛ zo la, yɛbahola yɛanyia anwodozo kɛ Gyihova bayila yɛ mɔdenlebɔlɛ zo.\n13. Saa yɛtie Gyisɛse a, nvasoɛ boni mɔ a yɛbanyia a?\n13 Saa yɛdi Gyisɛse ngilehilelɛ ne amuala azo a, ɔboa yɛ. Gyisɛse maanle ye ɛdoavolɛma nyianle anwodozo kɛ, ye ngilehilelɛ bamaa bɛ nye alie. Ɔhanle kɛ: “Bɛ nwo [badɔ] bɛ. . . . Me gyɛnvayile ne ɛmmaa bɛ kɔme ɛnyɛ bɛ nyane, yɛɛ me adesoa ɛnyɛ ɛnlomboɛ.” (Mat. 11:28-30) Nyamenle Edwɛkɛ ne mɔɔ Edwɛkpa nna ne mɔɔ ka Gyisɛse ɛbɛlabɔlɛ nee ye ɛzonlenlɛ gyima ne anwo edwɛkɛ boka nwo la maa yɛ nye die, ɔmaa yɛ nwo yɛ se wɔ sunsum nu na yɛnwu nrɛlɛbɛ. (Edw. 19:7; 23:3) Gyisɛse hanle kɛ: “Anyelielɛ a le bɛdabɛ mɔɔ bɛtie Nyamenle edwɛkɛ ne na bɛdi zo la!”—Luku 11:28.\n‘MEBAWULA ME DUMA NE ANYUNLUNYIA’\n14-15. (a) Mekɛ mɔɔ tɔ zo nsa mɔɔ Gyihova dendɛle vile anwuma la boni a bɛha nwolɛ edwɛkɛ wɔ Dwɔn 12:27, 28 a? (b) Kɛmɔti a Gyihova edwɛkɛ ne kyekyele Gyisɛse arɛle na ɔmaanle ye anwosesebɛ ɛ?\n14 Kenga Dwɔn 12:27, 28. Dwɔn Edwɛkpa ne maa yɛnwu mekɛ mɔɔ tɔ zo nsa mɔɔ Gyihova dendɛle vile anwuma la. Mɔɔ ɔhale kenle ekyi na Gyisɛse awu la, ɔhɔle Gyɛlusalɛm kɛ ɔkali ye Akpabɛnwo Ɛvoyia mɔɔ li awieleɛ la. Ɔhanle kɛ: “Nyane kpole ɛha me.” Akee ɔyɛle asɔne kɛ: “Egya, wula wɔ duma anyunlunyia.” Ɔ Ze buale ye vile anwuma kɛ: “Mewula ye anyunlunyia, na mebawula ye bieko.”\n15 Nyane kpole hanle Gyisɛse ɔluakɛ ɛnee ɔlɛ ɛzonlelilɛ kpole kɛ ɔbali nɔhalɛ yeamaa Gyihova. Ɛnee Gyisɛse ze kɛ ɔbanwu nyane kpole na bɛahu ye atisesebɛ nu. (Mat. 26:38) Noko, mɔɔ ɛnee hyia Gyisɛse kpalɛ la a le kɛ ɔbawula ɔ Ze duma ne anyunlunyia. Bɛdole Gyisɛse ɛzonle kɛ yebɔ munzule, na ɛnee ɔyɛ ye nyane kɛ ye ewule ne bagua Nyamenle duma ne anwo evinli. Yemɔti, nea kɛzi Gyihova edwɛkɛ ne maanle Gyisɛse anwosesebɛ a! Ɔnyianle anwodozo kɛ Gyihova bawula ye duma ne anyunlunyia. Ɔda ali wienyi kɛ, Ɔ Ze edwɛkɛ ne kyekyele ɔ rɛle kpalɛ na ɔnyianle anwosesebɛ ɔgyinlanle mɔɔ bara la anloa. Ɔnva nwo kɛ bie a Gyisɛse angome a dele mɔɔ ɔ Ze hanle ye wɔ mekɛ zɔhane abo la, Gyihova maanle bɛhɛlɛle Ye edwɛkɛ ne amaa yeaboa yɛ muala.—Dwɔn 12:29, 30.\nGyihova bawula ye duma ne anyunlunyia na yealie ye menli (Nea ɛdendɛkpunli 16) *\n16. Kɛmɔti a ɔyɛ a yɛdwenle Nyamenle duma ne mɔɔ bɛlɛgua nwolɛ evinli la anwo a?\n16 Le kɛ Gyisɛse la, bie a yɛdayɛ noko yɛbadwenle Gyihova duma ne mɔɔ bɛlɛgua nwolɛ evinli la anwo. Bie a bɛ nee yɛ ɛnli ye boɛ kɛ Gyisɛse la. Anzɛɛ ɔgyegye yɛ kɛ dwazotiama keha yɛ nwo edwɛkɛ mɔɔ ɛnle nɔhalɛ la. Bie a yɛbadwenle kɛzi adalɛ edwɛkɛ ɛhye mɔ bagua Gyihova duma ne nee ye ahyehyɛdeɛ ne anwo evinli la anwo. Wɔ mekɛ zɛhae mɔ anu, Gyihova edwɛkɛ ne kyekye yɛ rɛle kpalɛ. Ɔnle kɛ yɛmaa ɛhye gyegye yɛ somaa. Yɛbahola yɛanyia anwodozo kɛ, “Nyamenle anzodwolɛ ne mɔɔ bo ndelebɛbo muala azo la balua Kelaese Gyisɛse anwo zo abɔ [yɛ] ahonle nee [yɛ] adwenle nzuzulɛ nwo bane.” (Fel. 4:6, 7) Gyihova bahɔ zo awula ye duma ne anyunlunyia. Ɔbalua Belemgbunlililɛ ne azo yeaziezie ngyegyelɛ biala mɔɔ Seetan nee ye ewiade ne ɛva ɛra Ye nɔhalɛ azonvolɛ anwo zo la.—Edw. 94:22, 23; Aye. 65:17.\nTIE GYIHOVA ANE ƐNƐ NA NYIA NVASOƐ\n17. Kɛ mɔɔ Ayezaya 30:21 kile la, kɛzi Gyihova tendɛ kile yɛ ɛnɛ ɛ?\n17 Gyihova ɛlɛkɔ zo adendɛ ahile yɛ ɛnɛ. (Kenga Ayezaya 30:21.) Ɔle nɔhalɛ kɛ, yɛnde kɛ Nyamenle ɛlɛtendɛ avi anwuma ahile yɛ. Noko, yeva ye Edwɛkɛ Baebolo ne mɔɔ maa yɛnyia adehilelɛ la yemaa yɛ. Bieko, Gyihova sunsum ne boa “neavolɛ nɔhavo” ne amaa yeamaa Ye azonvolɛ aleɛ wɔ mekɛ kpalɛ nu. (Luku 12:42) Nea sunsum nu aleɛ dɔɔnwo mɔɔ yɛnyia a, mɔɔ bɛpenlete, yintanɛte zo ɛdeɛ yɛɛ mɔɔ le vidio nee ɔdio la!\n18. Kɛzi Gyihova edwɛkɛ ne maa wɔ diedi nu mia na ɛnyia akɛnrasesebɛ ɛ?\n18 Bɛmaa yɛhakye edwɛkɛ mɔɔ Gyihova hanle wɔ mekɛ mɔɔ ɔ Ra ne wɔ azɛlɛ ye azo la dahuu. Ɔrɛla ye kɛ, Nyamenle mumua ne edwɛkɛ mɔɔ wɔ Baebolo ne anu la bamaa yɛanyia anwodozo kɛ, Gyihova bali ninyɛne nwo gyima na yeayɛ debie biala mɔɔ Seetan ɛzɛkye ye wɔ ewiade ɛhye anu la boɛ. Na yɛsika yɛ bo kɛ yɛbahɔ zo yɛadie Gyihova ane kpalɛ. Saa yɛyɛ zɔ a, yɛbahola yɛagyinla ngyegyelɛ mɔɔ yɛyia ye kɛkala nee mɔɔ la yɛ nyunlu la anloa. Baebolo ne kakye yɛ kɛ: “Ɔwɔ kɛ bɛnyia abotane, amaa bɛyɛ Nyamenle ɛhulolɛdeɛ bɛwie a, bɛ sa aha ɛwɔkɛ ne.”—Hib. 10:36.\nDUZU A ƐZUKOALE ƐVILE GYIHOVA EDWƐKƐ MƆƆ WƆ TƐKESE ƐHYE MƆ ANU LA ANU A?\nEDWƐNE 4 ‘Gyihova Le Me Neavolɛ’\n^ ɛden. 5 Mɔɔ Gyisɛse wɔ azɛlɛ ye azo la, Gyihova dendɛle vile anwuma fane nsa. Wɔ ko anu, Gyihova zele Kelaese ɛdoavolɛma kɛ bɛdie ɔ Ra ne. Ɛnɛ, Gyihova dua ye Edwɛkɛ ne mɔɔ Gyisɛse ngilehilelɛ ne boka nwo yɛɛ ye ahyehyɛdeɛ ne azo tendɛ kile yɛ. Edwɛkɛ ɛhye bamaa yɛanwu nvasoɛ mɔɔ wɔ zo kɛ yɛbadie Gyihova nee Gyisɛse la.\n^ ɛden. 52 NVONINLI NWO EDWƐKƐ: Asafo nu kpanyinli bie ɛnwu kɛ asafo nu sonvolɛ bie ɛlɛsiezie Belemgbunlililɛ Asalo ɛkɛ, eza ɔlɛyɛ gyima wɔ ɛleka mɔɔ bɛdie mbuluku la. Akee ɔlɛkanvo ye.\n^ ɛden. 54 NVONINLI NWO EDWƐKƐ: Agyalɛma bie ɛlɛfa debiezukoalɛ ɛsalɛdolɛ kɛlata amaa fɛlɛkyevolɛ bie.\n^ ɛden. 56 NVONINLI NWO EDWƐKƐ: Alasevolɛ bie mɔɔ wɔ maanle mɔɔ bɛva bɛ sa bɛdo yɛ gyima ne azo anu la ɛyia wɔ awie sua nu. Bɛanziezie bɛ nwo kɛ bɛlɛkɔ debiezukoalɛ amaa awie adwenle amba bɛ nwo zo.\nFa nwa awie Fa nwa awie Tie Gyihova Ane\nw19 March m. 8-13\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ March 2019


Ɛfɛsɛsema 5 | Yintanɛte Zo Baebolo | Ewiade Fofolɛ Ngilebɛbo\nKɔmaa Ɛfɛsɛsema 5:1-33\nƐdendɛlɛ nee ɛbɛlabɔlɛ mɔɔ nwolɛ te (1-5)\nBɛbɔ bɛ ɛbɛla kɛ wienyi nu mralɛ (6-14)\nSunsum ne ɛyi bɛ tetɛkɛɛ (15-20)\nBɛva bɛ mekɛ bɛli gyima kpalɛ (16)\nFolɛdulɛ maa kunlima nee yelɛma (21-33)\n5 Ɛhye ati, bɛzukoa Nyamenle+ kɛ mralɛ kulovolɛma, 2 na bɛhɔ zo bɛbɔ bɛ ɛbɛla wɔ ɛlɔlɛ nu+ kɛ mɔɔ Kelaese noko hulole yɛ*+ na ɔvale ɔ nwo ɔmaanle yɛ* kɛ afɔlebɔdeɛ nee afɔlebɔlɛ mɔɔ bɔ evuanlɛ maa Nyamenle la.+ 3 Adwɔmane ɛbɛla* nee nyɛleɛ evinli biala anzɛɛ anyebolo ɛdeɛ, bɛmmabɔ zo bɔbɔ wɔ bɛ avinli,+ ɔluakɛ ɛhye ɛnfɛta menli mɔɔ le nwuanzanwuanza la;+ 4 yɛɛ anyiemgba ɛbɛla anzɛɛ ɛdendɛlɛ ɛtane anzɛɛ ngoayɛ mgbane mgbane+—ninyɛne ɛhye mɔ ɛnfɛta—emomu bɛyɛ Nyamenle mo.+ 5 Ɔluakɛ bɛze ɛhye yɛɛ bɛte ɔ bo kpalɛ kɛ awie biala mɔɔ bɔ adwɔmane*+ anzɛɛ ye ɛbɛla nwo ɛnde anzɛɛ ɔle anyebolo,+ mɔɔ kile awozonle ɛzonlenlɛ la, ɛnlɛ agyapadeɛ biala wɔ Kelaese nee Nyamenle Belemgbunlililɛ ne anu.+ 6 Bɛmmamaa awie biala fa edwɛkɛ mɔɔ nvasoɛ ɛnle zo la bɛlɛbɛla bɛ, ɔluakɛ ninyɛne ɛhye mɔ ati a Nyamenle ɛya ne ɛlɛba anzosesebɛ mralɛ nwo zo a. 7 Yemɔti, bɛ nee bɛ mmatu; 8 ɔluakɛ dɛba ne ɛnee bɛwɔ awozinli nu, na kɛkala bɛra wienyi nu+ wɔ Awulae anu.+ Bɛhɔ zo bɛbɔ bɛ ɛbɛla kɛ wienyi nu mralɛ, 9 ɔluakɛ wienyi nu ma ne a le kpalɛyɛlɛ nee tenleneyɛlɛ yɛɛ nɔhalɛ muala.+ 10 Bɛbɔ mɔdenle bɛnwu mɔɔ sɔ Awulae anye la;+ 11 na bɛ nee bɛ mmayɛ awozinli nu gyima mɔɔ nvasoɛ ɛnle zo la;+ emomu, bɛha bɛdo gua. 12 Ɔluakɛ ɔyɛ nyiane bɔbɔ kɛ bɛkɛha ninyɛne mɔɔ bɛyɛ ye fealeranu la anwo edwɛkɛ. 13 Na ninyɛne mɔɔ ɛlɛda ali* la amuala, wienyi ne a maa ɔda ali a, ɔluakɛ debie biala mɔɔ bɛla ye ali la le wienyi. 14 Yemɔti bɛha ye kɛ: “O, wɔmɔ mɔɔ wɔlafe a, tunwue, ɛvi mowuamra anu dwazo,+ na Kelaese ne bada ɛ nwo zo.”+ 15 Ɔti bɛnlea boɛ kpalɛ na kɛzi bɛbɔ bɛ ɛbɛla la anyɛ kɛ menli mɔɔ ɛnze nrɛlɛbɛ emomu kɛ nrɛlɛbɛvolɛma, 16 na bɛva bɛ mekɛ bɛli gyima kpalɛ,*+ ɔluakɛ yɛwɔ mekɛ ɛtane nu. 17 Ɛhye ati, bɛmmayɛ bɛ nwo kɛ menli mɔɔ ɛnlɛ ndelebɛbo,* emomu bɛbɔ mɔdenle bɛnwu Gyihova* ɛhulolɛdeɛ.+ 18 Bieko, bɛmmabo nza,+ ɔluakɛ ɔmaa bɛyɛ mgbane mgbane,* emomu bɛhɔ zo bɛmaa sunsum ne ɛyi bɛ tetɛkɛɛ. 19 Bɛva edwɛne nee ayɛlɛyelɛ nee sunsum nu edwɛne bɛli bɛ nwo adwelie, na bɛdo edwɛne+ wɔ bɛ ahonle nu bɛmaa Gyihova,*+ 20 na bɛyɛ yɛ Nyamenle nee Selɛ ne mo+ dahuu wɔ yɛ Awulae Gyisɛse Kelaese duma nu wɔ debie biala anu.+ 21 Kɛmɔ bɛbu Kelaese kpalɛ la ati, bɛbɛlɛ bɛ nwo aze bɛmaa bɛ nwo ngoko.+ 22 Bɛmaa yelɛma ɛbɛlɛ bɛ nwo aze ɛmaa bɛ hu mɔ+ kɛ mɔɔ bɛyɛ bɛmaa Awulae la, 23 ɔluakɛ kunli a le ɔ ye ati a+ kɛ mɔɔ Kelaese le asafo ne ati la,+ ye sonlabaka ne mɔɔ ɔdaye a ɔle ye ngoanedievolɛ la. 24 Nɔhalɛ nu, kɛ mɔɔ asafo ne bɛlɛ ɔ nwo aze maa Kelaese la, zɔhane ala a ɔwɔ kɛ yelɛma noko bɛlɛ bɛ nwo aze maa bɛ hu mɔ wɔ debie biala anu a. 25 Kunlima, bɛhɔ zo bɛhulo bɛ ye mɔ,+ kɛ mɔɔ Kelaese noko hulole asafo ne na ɔwule ɔmaanle ye la,+ 26 amaa yealua edwɛkɛ ne azo yeava nzule yeanrinzi nwolɛ yeamaa nwolɛ ade,+ 27 na yeava asafo ne kɛnlɛma gyɛlɛɛnye yeamaa ɔ nwo, mɔɔ nwolɛ ɛtɛkpɔdele anzɛɛ ngehanleɛ anzɛɛ ninyɛne zɛhae bie ɛnle nwo,+ na ɔle nwuanzanwuanza mɔɔ nvonleɛ biala ɛnle nwo a.+ 28 Zɔhane ala a ɔwɔ kɛ kunlima kulo bɛ ye mɔ kɛ bɛ nwo a. Nrenyia mɔɔ kulo ɔ ye la kulo ɔdaye ɔ nwo, 29 ɔluakɛ awie biala ɛmkpɔ ye sonlabaka ne,* emomu ɔdi ye adane na ɔnea ye boɛ kɛ mɔɔ Kelaese yɛ asafo ne ala la, 30 ɔluakɛ yɛle ye sonlabaka ne nvɛyeba.+ 31 “Ɛhye ati a nrenyia bagyakyi ye papa nee ye mame na yeahɔbeta ɔ ye anwo na bɛ mu nwiɔ bɛayɛ nwonane ko la.”+ 32 Fealeranu edwɛkɛ nwuanzanwuanza ɛhye+ le kpole. Kelaese nee asafo ne anwo edwɛkɛ a melɛka a.+ 33 Noko akee, ɔwɔ kɛ bɛ nuhua ko biala kulo ɔ ye+ kɛ ɔdaye ɔ nwo la; na yelɛ noko nyia ɛbulɛ kpole maa ɔ hu.+\n^ Anzɛɛ “bɛka bɛto gua.”\n^ Anzɛɛ “ɔmaa bɛyɛ basabasa.”\n^ Giliki aneɛ nu, “ɔ nwonane ne.”


Gyisɛse Te Ɛzonlenlɛ Sua Ne Anwo (Dwɔn 2:13-25) | Baebolo Nu Edwɛkɛ\nƆZƆHO kɛ Gyisɛse amgba ɛva ɛya wɔ ɛke, ɔnle zɔ ɔ? Asoo ɛze deɛ mɔɔ ɔti yeva ɛya kpole la? Kɛmɔ menli ɛhye mɔ mɔɔ wɔ Nyamenle ɛzonlenlɛ sua ne anu wɔ Gyɛlusalɛm la le anyebolo kpole la ati ɔ. Bɛlɛbɔ mɔdenle kɛ bɛkɛnyia ezukoa dɔɔnwo bɛkɛvi menli mɔɔ ɛra ɛke kɛ bɛbazonle Nyamenle la ɛkɛ.\nAsoo ɛnwu nlankɛ mralɛ yɛɛ mboane yɛɛ mɔlɔnoma ɛhye mɔ kɔsɔɔti? Nyɛ, menli ne ɛlɛtɔne nane ɛhye mɔ wɔ ɛzonlenlɛ sua ne anu ɛke. Ɛze deɛ mɔɔ ɔti bɛlɛyɛ zɔ la ɔ? Ɔluakɛ Yizilayɛma ne hyia nane nee nloma mɔɔ bɛfa bɛabɔ afɔle bɛamaa Nyamenle la ati ɔ.\nNyamenle mɛla ne hanle kɛ saa Yizilayɛnli yɛ ɛtane a, ɔwɔ kɛ ɔbɔ nwolɛ afɔle ɔmaa Nyamenle. Na ɛnee mekɛ ne bie, noko, wɔ ɛkɛ ne mɔɔ ɛnee ɔwɔ kɛ Yizilayɛma bɔ afɔle a. Noko ɛnee nienwu a Yizilayɛnli banyia nloma nee nane ava abɔ afɔle amaa Nyamenle a?\nƐnee Yizilayɛma bie mɔ lɛ nloma nee nane. Yemɔti ɛnee bɛkola bɛbɔ afɔle ɛhye mɔ. Noko ɛnee Yizilayɛma dɔɔnwo ɛnlɛ nane anzɛɛ nloma. Na ɛnee bɛ nuhua bie mɔ ɛmbikye Gyɛlusalɛm na ɛnee bɛngola bɛnva bɛ nane ne mɔ anu ko bɛmba ɛzonlenlɛ sua ne anu. Yemɔti bɛradɔle nane nee nloma mɔɔ bɛhyiale nwolɛ la wɔ ɛke. Noko ɛnee bolɛ mɔɔ menli ɛhye mɔ die menli ne la yɛ se somaa. Ɛnee bɛlɛsisi menli ne. Ɛye yemɔ ɛsie ahane a, ɔnle kɛ bɛdi gua wɔ Nyamenle ɛzonlenlɛ sua ne anu wɔ ɛke.\nƐhye a ɛmaa Gyisɛse ɛva ɛya la. Yemɔti ɔbutubutule menli ne ɛkponle ne mɔ mɔɔ ezukoa ne gua zolɛ la na ɔzandele bɛ ezukoa ne. Eza, ɔvale nyɛma ɔyɛle empele na ɔvale ɔvoanle nane ne mɔ kɔsɔɔti ɔvile ɛzonlenlɛ sua ne anu. Ɔzele bɛdabɛ mɔɔ bɛlɛtɔne mɔlɔnoma ne la kɛ: ‘Bɛva bɛ bɛvinde! Bɛmmafa me Ze sua ne bɛyɛ gua nu.’\nƐnee Gyisɛse ɛdoavolɛma ne bie mɔ boka ɔ nwo wɔ ɛke wɔ Gyɛlusalɛm ɛzonlenlɛ sua ne anu. Bɛnwunle mɔɔ Gyisɛse ɛlɛyɛ la na ɔzinle bɛ nwo. Akee bɛhakyele kɛ bɛha bɛdo ɛkɛ ne wɔ Baebolo ne anu bɛvane Nyamenle Ara ne anwo kɛ: ‘Nyamenle sua ne anwo ɛhulolɛ sɔ kɛ senle la wɔ ye nu.’\nMekɛ mɔɔ ɛnee Gyisɛse ɛra Gyɛlusalɛm ɛke kɛ ɔbali Akpabɛnwo ne la, ɔyɛle nwanwane ninyɛne dɔɔnwo. Nzinlii, Gyisɛse vile Dwudiya na ɔbɔle ye adendulɛ ne abo kɛ ɔsia yeahɔ Galeli. Noko ɔkɔ la, ɔvale Samɛlea maanzinli nu. Maa yɛnlea mɔɔ zile wɔ ɛkɛ ne la.\nDwɔn 2:13-25; 4:3, 4.


2 Kɔlentema 7 | Yintanɛte Zo Baebolo | Ewiade Fofolɛ Ngilebɛbo\nMɔɔ Tɔ Zo Nwiɔ Kɔmaa Kɔlentema 7:1-16\nYɛwowo yɛ nwo wɔ evinli biala anwo (1)\nPɔɔlo di fɛlɛko wɔ Kɔlentema ne anwo (2-4)\nTaetɛse vale amaneɛ kpalɛ rale (5-7)\nNyamenle nu nyanelilɛ nee anlubɛnwo (8-16)\n7 Alɔvolɛ, kɛmɔ bɛbɔ yɛ ɛwɔkɛ ɛhye mɔ la ati,+ bɛmaa yɛwowo yɛ nwo wɔ nwonane nu nee sunsum nu evinli biala anwo,+ amaa yɛ nwo ade kpalɛ wɔ Nyamenle ɛzulolɛ nu. 2 Bɛbuke bɛ ahonle nu bɛmaa yɛ.+ Yɛtɛyɛle awie biala ɛtane, yɛtɛsɛkyele awie biala, yɛtɛkpondɛle awie biala anwo zo nvasoɛ.+ 3 Menga ɛhye kɛ mefa meabua bɛ fɔlɛ. Ɔluakɛ melimoa meha kɛ bɛla yɛ ahonle nwo kɛ yɛ nee bɛ bawu na yɛ nee bɛ adɛnla ngoane nu. 4 Mekola metendɛ mekile bɛ mɔɔ menzulo fee a. Mefa bɛ metu me nwo kpalɛ. Arɛlekyekyelɛ ɛyi me tɛkɛɛ; medi fɛlɛko kpole wɔ yɛ anwongyelelɛ kɔsɔɔti anu.+ 5 Nɔhalɛ nu, mɔɔ yɛrale Masidonea la,+ yɛ sonlabaka* ne mɔ anwo andɔ bɛ, emomu yɛyiale ngyegyelɛ wɔ adenle biala anu—ɛnee konle wɔ gua zo yɛɛ ɛzulolɛ wɔ yɛ avinli. 6 Noko Nyamenle mɔɔ kyekye bɛdabɛ mɔɔ bɛ rɛle ɛbɔ la arɛle la,+ luale Taetɛse ɛralɛ ne azo kyekyele yɛ rɛle; 7 na tɛ ye ɛralɛ ne angome, emomu arɛlekyekyelɛ ne mɔɔ bɛdabɛ ti ɔnyianle, wɔ mekɛ mɔɔ ɔrahanle kɛzi bɛ nwo ɛlɛdɔ me la ɔhilele yɛ, nyane kpole mɔɔ bɛlɛdi, nee kɛzi bɛdwenle* me nwo kpalɛ la noko; yemɔti ɔmaanle menlile fɛlɛko kpole. 8 Na saa me kɛlata ne maanle bɛlile nyane bɔbɔ a,+ mennu* me nwo wɔ nwolɛ. Saa alimoa ne menunle me nwo wɔ nwolɛ bɔbɔ a (menwunle kɛ kɛlata ne maanle bɛlile nyane mekɛ ekyi bie ala), 9 kɛkala medi fɛlɛko, tɛ kɛ bɛlile nyane la ati ɔ, emomu kɛmɔ bɛlile nyane na bɛnlunle bɛ nwo la ati ɔ. Ɔluakɛ bɛlile nyane wɔ adenle mɔɔ sɔ Nyamenle anye la azo, amaa yɛdayɛ ti, edwɛkɛ ɛtane biala ando bɛ. 10 Ɔluakɛ nyanelilɛ mɔɔ sɔ Nyamenle anye la maa bɛnu bɛ nwo na ɔkɔwie ngoanelielɛ nu, na bɛnnu bɛ nwo wɔ nwolɛ;*+ noko ewiade ye nyanelilɛ maa ewule. 11 Bɛnlea kɛzi nyane mɔɔ bɛlile wɔ adenle mɔɔ sɔ Nyamenle anye azo la maanle bɛbɔle mɔdenle la. Bɛhilele kɛ bɛnli ɛzonle, bɛvale ɛya, ɛzulolɛ hanle bɛ, bɛ nwo lɔle me, bɛbɔle mɔdenle, bɛlile nvonleɛ ne anwo gyima!+ Adenle biala anu, bɛhilele kɛ bɛ nwo te wɔ edwɛkɛ ɛhye anu. 12 Mengɛlɛle bɛ, noko tɛ ahenle mɔɔ yɛle ɛtane ne anzɛɛ ahenle mɔɔ bɛvonle ye la ati ɔ,+ emomu amaa bɛ mɔdenle mɔɔ bɛbɔ ye wɔ yɛ nwo la ala ali wɔ bɛ avinli wɔ Nyamenle anyunlu. 13 Ɛhye ati a yɛ rɛle ɛkyekye la. Noko tɛ yɛ rɛle mɔɔ ɛkyekye la angome, emomu yɛdi fɛlɛko kpole wɔ Taetɛse anyelielɛ ne anwo ɔluakɛ bɛ kɔsɔɔti bɛmaanle ɔlile fɛlɛko wɔ ye ahonle* nu. 14 Na saa menvale bɛ mendule me nwo mengilele ye a, bɛangua me nyunlu aze; emomu kɛ mɔɔ debie biala anu yɛka nɔhalɛ ne yɛkile bɛ la, zɔhane ala a yɛ nwo mɔɔ yɛdule yɛhilele Taetɛse la noko ɛyɛ nɔhalɛ a. 15 Bieko, saa ɔkakye tieyɛ mɔɔ bɛ muala bɛyɛle, nee kɛzi bɛvale ɛzulolɛ yɛɛ anwowosolɛ bɛliele ye la a, bɛ nwo ɛlɔlɛ mɔɔ ɔlɛ la yɛ kpole.+ 16 Me nye die kɛ wɔ debie biala anu melɛ anwodozo wɔ bɛ nu* la.\n^ Giliki aneɛ nu, “yɛ nwonane.”\n^ Giliki aneɛ nu, “kɛzi bɛbɔ mɔdenle bɛdwenle.”\n^ Anzɛɛ “menvu.”\n^ Anzɛɛ “bɛnvu bɛ nwo.”\n^ Giliki aneɛ nu, “sunsum.”\n^ Anzɛɛ ɔkola ɔkile, “bɛdabɛ ti menyia akɛnrasesebɛ.”\n2 Kɔlentema 7


Edwɛne 39 | Yintanɛte Zo Baebolo | Ewiade Fofolɛ Ngilebɛbo\nNgoane le ezinra\nSonla le anwoma ala (5, 11)\n“Mmabu ɛ nye ɛgua me monle zo” (12)\nKɔmaa edwɛndolɛma kpanyinli ne; Gyɛdutɛn*+ zo. Devidi ayɛlɛyelɛ edwɛne. 39 Menganle kɛ: “Mebanlea me ndenle nu boɛ,Na meanva me tafinlima meanyɛ ɛtane.+ Mebava debie meakyekye me nloa+Wɔ mekɛ mɔɔ amumuyɛnli gyi me nyunlu la.” 2 Mendɔle mumule na menyɛle koonwu;+Meandɛ me nloa anu wɔ debie mɔɔ le kpalɛ bɔbɔ la anwo,Noko me nyanelilɛ yɛle kpole. 3 Me ahonle lɔle katukatu wɔ me nu. Mɔɔ ɛnee melɛdwenledwenle* la, senle ne hɔle zo zɔle. Akee me tafinlima hanle kɛ: 4 “O Gyihova, boa me maa menwu kɛzi me awieleɛ bayɛ,Nee mekɛ mɔɔ bɛzuzu bɛmaa me la,+Amaa meanwu kɛzi me ngoane le ezinra* la. 5 Nɔhalɛ nu, wɔyɛ me mekɛ ne ezinra bie;+Na me ngoane mekɛ ɛnle ɛhwee wɔ ɛ nye zo.+ Amgba, ɔle kɛ asɛɛ sonla biala gyi kpundii la, noko ɔle anwoma ala.+ (Sila) 6 Nɔhalɛ nu, sonla biala luolua nu kɛ ɛlawolɛ la. Ɔyɛ dede mgbane. Ɔkuohua anwonyia nloa, noko ɔnze awie mɔɔ bava la.+ 7 O Gyihova, ɛnee duzu a mebahola meava me nye meado zo a? Wɔmɔ a ɛle me anyelazo a. 8 Die me fi me mɛladonlɛ kɔsɔɔti anu.+ Mmamaa koasea golo me nwo. 9 Mendɔle mumule;Meangola meambuke me nloa,+Ɔluakɛ ɛdawɔ a ɛyɛle a.+ 10 Ye wɔ ngyegyelɛ ne fi me nwo zo. Meyɛ bɛtɛɛ ɔluakɛ wɔva ɛ sa wɔbɔ me. 11 Ɛdua sonla nvonleɛ+ zo ɛtea ye na ɛfa ɛtenrɛ ye;Ɛsɛkye ninyɛne mɔɔ sonle bolɛ maa ye la, kɛ mɔɔ ɛlɛtɛba yɛ ye ala la. Nɔhalɛ nu, sonla biala le anwoma ala.+ (Sila) 12 O Gyihova, tie me asɔneyɛlɛ,Tie me ɛzunlɛ.+ Mmabu ɛ nye ɛgua me monle zo. Ɔluakɛ mele wɔ ɛyɛvolɛ,+Adendulɛnli mɔɔ ɛlɛpɛ nu aze, kɛ me nenyia mɔ kɔsɔɔti ala la.+ 13 Mmanea me kpoonwu, amaa me nye alie bieko,Kolaa na meawu mɔɔ bɛnrɛnwu me bieko a.”\n^ Anzɛɛ “melɛkponle.”\n^ Anzɛɛ “kɛzi ɔnrɛhyɛ na meapɛ nu.”


Yekile 21 | Yintanɛte Zo Baebolo | Ewiade Fofolɛ Ngilebɛbo\nDwɔn Yekile 21:1-27\nAnwuma fofolɛ nee azɛlɛ fofolɛ (1-8)\nEwule ɛnle ɛkɛ bieko (4)\nBɛyɛ ninyɛne kɔsɔɔti fofolɛ (5)\nGyɛlusalɛm fofolɛ ne anwo edwɛkɛ (9-27)\n21 Na menwunle anwuma fofolɛ nee azɛlɛ fofolɛ;+ ɔluakɛ ɛnee alimoa anwuma ne nee alimoa azɛlɛ ne ɛpɛ nu,+ na nyevile+ ɛnle ɛkɛ bieko. 2 Eza menwunle suakpole nwuanzanwuanza ne, Gyɛlusalɛm Fofolɛ ne, kɛ ɔvi Nyamenle anwo lɔ wɔ anwuma ɔlɛdwu aze+ na bɛziezie ye kɛ atɔfolɛ mɔɔ bɛhyehyɛ ye kɛnlɛma bɛkamaa ɔ hu la.+ 3 Akee mendele ɛnelɛ kpole bie menvile belemgbunli ebia ne azo kɛ: “Nea! Nyamenle ɛdanlɛsua ne wɔ alesama avinli, na ɔ nee bɛ badɛnla na bɛayɛ ye menli. Na Nyamenle mumua ne nee bɛ balua.+ 4 Na ɔbakyikyi bɛ nye anwo monle kɔsɔɔti,+ na ewule ɛnle ɛkɛ bieko,+ yɛɛ alɔbɔlɛ nee ɛzunlɛ nee nyane ɛnle ɛkɛ bieko.+ Alimoa ninyɛne ne ɛpɛ nu.” 5 Na Mɔɔ de belemgbunli ebia ne azo la+ hanle kɛ: “Nea! Melɛyɛ ninyɛne kɔsɔɔti fofolɛ.”+ Eza ɔhanle kɛ: “Kɛlɛ, ɔluakɛ edwɛkɛ ɛhye le zɔ* yɛɛ ɔle nɔhalɛ.” 6 Na ɔzele me kɛ: “Bɛra nu bɛwie! Mame a mele Alefa nee Omiga* ne a, mɔlebɛbo nee awieleɛ ne.+ Mɔɔ nzuhɔne ɛlɛku ye la, mebamaa ye ngoane nzubula ne anu nzule ne bie mɔɔ ɔndua ɛhwee a.+ 7 Mɔɔ kɛli konim la banyia ɛhye mɔ, na mebayɛ ye Nyamenle na yeayɛ me ra. 8 Na bɛdabɛ mɔɔ bɛle foanvoanle nee bɛdabɛ mɔɔ bɛnlɛ diedi+ yɛɛ bɛdabɛ mɔɔ bɛ nwo ɛnde na bɛyɛ kyibadeɛ yɛɛ ahodiawu+ nee adwɔmanema*+ nee bɛdabɛ mɔɔ bɛyɛ sunsum ɛtane nyɛleɛ nee awozonle ɛzonlenlɛma nee adalɛma kɔsɔɔti+ banyia bɛ kyɛfoa wɔ tandane ne mɔɔ senle nee sɔlefa sɔ nu la anu.+ Ɛhye a le ewule ne mɔɔ tɔ zolɛ nwiɔ la.”+ 9 Anwumabɔvolɛma nsuu ne mɔɔ ɛnee dedɛ ahyɛnze nsuu ne mɔɔ ngyegyelɛ nsuu ne mɔɔ li amozi la ɛyi ye tɛkɛɛ la anu ko+ rale na ɔzele me kɛ: “Bɛla maa mengile wɔ atɔfolɛ ne, Boaneralɛ ne aye ne.”+ 10 Ɔti ɔluale sunsum ne tumi zo ɔvale me ɔhɔle boka kpole tendenle bie azo, na ɔhilele me suakpole nwuanzanwuanza Gyɛlusalɛm mɔɔ vi Nyamenle anwo lɔ wɔ anwuma ɛlɛdwu aze+ 11 na ɔlɛ Nyamenle anyunlunyia la.+ Ɔta kɛ bolɛ mɔɔ sonle bolɛ, kɛ gyasepa bolɛ mɔɔ ɛlɛta kɛ neanleɛ la.+ 12 Ɔlɛ bane kpole tendenle nee nlenkɛ mgbole 12, yɛɛ anwumabɔvolɛma 12 gyigyi nlenkɛ mgbole ne mɔ anloa, na bɛhɛlɛ Yizilayɛ mbusua 12 ne aluma wɔ nlenkɛ mgbole ne mɔ anwo. 13 Nlenkɛ nsa wɔ aduduleɛ, nlenkɛ nsa wɔ sɔlɔ, nlenkɛ nsa wɔ nyiakɛ, yɛɛ nlenkɛ nsa wɔ adɔleɛ.+ 14 Suakpole ne bane ne noko lɛ adiabo awolɛ 12, na bɛhɛlɛ aluma 12 mɔɔ le Boaneralɛ ne ɛzoanvolɛma 12 ne aluma la wɔ nwolɛ.+ 15 Ɛnee ahenle mɔɔ nee me ɛlɛtendɛ la lɛ nvutuke baka ɛzuzudeɛ mɔɔ ɔfa yeazuzu suakpole ne nee ye nlenkɛ mgbole ne mɔ nee ye bane ne la.+ 16 Na suakpole ne lɛ afoa nna, na ye tendenle nee ye tɛtɛlɛ sɛ. Na ɔvale baka ɛzuzudeɛ ne ɔzuzule suakpole ne, ɔle setedia 12,000;* ye tendenle nee ye tɛtɛlɛ nee ye anwumahɔlɛ sɛ. 17 Eza ɔzuzule ye bane ne, ɔle kubit 144* kɛ mɔɔ sonla ɛzuzudeɛ nee kɛ mɔɔ anwumabɔvolɛ ɛzuzudeɛ noko de la. 18 Bɛvale gyasepa a bɛdole bane ne a,+ na ɛnee suakpole ne le nvutuke tagyee mɔɔ anye le kɛ neanleɛ mɔɔ anu le wienyi la. 19 Bɛvale awolɛ mɔɔ sonle bolɛ la ngakyile kɔsɔɔti bie bɛwulale suakpole ne bane ne adiabo: adiabo ne mɔɔ limoa la le gyasepa, mɔɔ tɔ zo nwiɔ la le safaya, mɔɔ tɔ zo nsa la le kalesedoni, mɔɔ tɔ zo nna la le ɛmelade, 20 mɔɔ tɔ zo nnu la le saadonese, mɔɔ tɔ zo nsia la le saadese, mɔɔ tɔ zo nsuu la le kelesɔlaete, mɔɔ tɔ zo mɔtwɛ la le bɛlele, mɔɔ tɔ zo ngɔnla la le topaze, mɔɔ tɔ zo bulu la le kelesɔpelase, mɔɔ tɔ zo bulu nee ko la le gyasente, mɔɔ tɔ zo bulu nee nwiɔ la le ametese. 21 Ɛnee nlenkɛ mgbole 12 ne mɔ noko le avikpa 12; bɛvale avikpa ko bɛyɛle anlenkɛ kpole ko biala. Ɛnee suakpole ne awɔdenle ne mɔ le nvutuke tagyee mɔɔ anye le kɛ neanleɛ mɔɔ anu le wienyi la. 22 Meannwu ɛzonlenlɛsua wɔ ɛkɛ, ɔluakɛ Gyihova* Nyamenle, Tumivolɛ Bedevinli ne+ nee Boaneralɛ ne a le ye ɛzonlenlɛsua a. 23 Ɛnee suakpole ne ɛngyia sɛnzɛne anzɛɛ siane ne wienyi ne, ɔluakɛ Nyamenle anyunlunyia ta wɔ ɛkɛ,+ yɛɛ Boaneralɛ ne a le ye kɛnlaneɛ a.+ 24 Na maanle maanle ne mɔ balua ye wienyi ne anu,+ yɛɛ azɛlɛ ye azo arelemgbunli bava bɛ anyunlunyia ara ɛkɛ. 25 Bɛnrɛtoto ye nlenkɛ mgbole ne mɔ anu alehyenlɛ nu ɛlɛ, ɔluakɛ aleɛ ɛnrɛdwo ɛkɛ.+ 26 Na bɛbava maanle maanle ne mɔ anyunlunyia nee bɛ enililɛ bɛara ɛkɛ.+ 27 Noko debie biala mɔɔ anwo ɛnde nee awie biala mɔɔ yɛ debie mɔɔ le kyibadeɛ na ɔle mɛlɛbɛla la ɛnrɛhɔ ɛkɛ;+ bɛdabɛ mɔɔ bɛhɛlɛ bɛ aluma wɔ Boaneralɛ ne ngoane buluku ne anu la angome a bahɔ ɛkɛ a.+\n^ Kɛyɛ km 2,220. Setediyɔm ko le M 185. Nea Mok. B14.\n^ Kɛyɛ M 64. Nea Mok. B14.


Zɛkalaya 4 | Yintanɛte Zo Baebolo | Ewiade Fofolɛ Ngilebɛbo\nƐnyelɛzodeɛnwunlɛ 5: Kɛnlaneɛ baka nee ɔlivi mbaka nwiɔ (1-14)\n‘Tɛ tumi zo, emomu me sunsum ne azo’ (6)\nMmabu ɛ nye ɛgua kenle mɔɔ ninyɛne ngyikyi bɔle ɔ bo la azo (10)\n4 Anwumabɔvolɛ ne mɔɔ ɔ nee me dendɛle la ziale rale na ɔdunwuele me kɛ mɔɔ bɛtunwue sonla bɛfi nafelɛ nu la. 2 Na ɔzele me kɛ: “Duzu a ɛnwu ye a?” Ɔti menganle kɛ: “Menwu ye, na nea! kɛnlaneɛbaka bie mɔɔ le nvutuke ngome la,+ na kyɛnze gyi zolɛ. Ahɛnlaneɛ nsuu gyigyi zolɛ,+ ɛhɛe, nsuu, na ahɛnlaneɛ ne mɔ mɔɔ gyigyi zolɛ la lɛ paepe nsuu. 3 Na ɔlivi mbaka nwiɔ gyigyi nwolɛ,+ ko wɔ kyɛnze ne fema zo yɛɛ ko wɔ ye bɛne zo.” 4 Akee membizale anwumabɔvolɛ ne mɔɔ ɛnee ɔ nee me ɛlɛtendɛ la kɛ: “Me menle, duzu a ɛhye mɔ abo kile a?” 5 Ɔti anwumabɔvolɛ ne mɔɔ ɛnee ɔ nee me ɛlɛtendɛ la bizale me kɛ: “Ɛnze mɔɔ ninyɛne ɛhye mɔ abo kile la ɔ?” Membuale kɛ: “Me menle, menze.” 6 Na ɔzele me kɛ: “Edwɛkɛ mɔɔ Gyihova ɛlɛka ahile Zɛlubabɛle la ɛne: ‘“Tɛ sogyama anwosesebɛ, anzɛɛ tumi zo,+ emomu, me sunsum ne azo,”+ ɛlɔne Gyihova a ɛha a. 7 O boka kpole, ɛle nzɔne? Ɛbahakyi azɛlɛ sɛsɛ+ wɔ Zɛlubabɛle+ anyunlu. Na ɔbava bolɛ ne mɔɔ la zolɛ anwuma la yeara na bɛadea nu kɛ: “Nea ye kɛnlɛma! Nea ye kɛnlɛma!”’” 8 Gyihova edwɛkɛ ne rale me ɛkɛ ne bieko kɛ: 9 “Zɛlubabɛle asa a wulale sua ɛhye adiabo a,+ na ɔdaye mumua ne ɔ sa a bawie ye a.+ Na ɛbanwu kɛ ɛlɔne Gyihova a zoanle me bɛ nwo ɛkɛ a. 10 Nwane a ɛbu ɔ nye ɛgua kenle mɔɔ ninyɛne ngyikyi bɔle ɔ bo la azo a?+ Ɔluakɛ bɛbali fɛlɛko na bɛanwu ɛzuzunyɛma* ne wɔ Zɛlubabɛle asa anu. Nsuu ɛhye mɔ a le Gyihova anye mɔɔ ɔfa ɔbɔ azɛlɛ ye kɔsɔɔti azo mgbɔlɔka la.”+ 11 Akee membizale ye kɛ: “Ɔlivi mbaka nwiɔ ɛhye mɔ mɔɔ bɛgyigyi kɛnlaneɛbaka ne fema zo nee ye bɛne zo la abo kile duzu?”+ 12 Eza membizale ye kɛ: “Ɔlivi mbaka ngane* nwiɔ ne mɔɔ bɛlɛwola nvutuke nwole bɛagua nvutuke paepe nwiɔ ne anu la abo kile duzu?” 13 Ɔti ɔbizale me kɛ: “Ɛnze mɔɔ ninyɛne ɛhye mɔ abo kile la ɔ?” Membuale kɛ: “Me menle, menze.” 14 Ɔhanle kɛ: “Ɛhye mɔ a le menli nwiɔ ne mɔɔ bɛkpokpa bɛ mɔɔ bɛgyi azɛlɛ ye kɔsɔɔti Awulae ne anwo ɛkɛ ne la.”+\n^ Ɔle nyɛma mɔɔ bɛva bolɛ bɛhenda ye mɔɔ bɛfa bɛto debie nwo bɛnea saa ɔtenrɛ a.\n^ Ɛhye kile, baka ne ngane ne mɔɔ bakama ne taakɛ wɔ zo la.


2 Edwɛkɛsisilɛ 3 | Yintanɛte Zo Baebolo | Ewiade Fofolɛ Ngilebɛbo\nEdwɛkɛsisilɛ Mɔɔ Tɔ Zo Nwiɔ 3:1-17\nSɔlɔmɔn bɔle ɔ bo kɛ ɔsi ɛzonlenlɛsua ne (1-7)\nNwuanzanwuanza Nu Nwuanzaanwu Ɛleka ne (8-14)\nKɔbele mpila nwiɔ ne (15-17)\n3 Sɔlɔmɔn bɔle ɔ bo kɛ ɔsi Gyihova sua ne+ wɔ Gyɛlusalɛm wɔ Molaya Boka ne azo,+ ɛleka mɔɔ Gyihova yele ɔ nwo hilele ye papa Devidi,+ wɔ ɛleka mɔɔ Devidi zieziele wɔ Gyibɛsenli Ɔnan+ ma ɛwosolɛ ɛleka ne la. 2 Ɔbɔle ɔ bo kɛ ɔsi sua ne wɔ kenle mɔɔ tɔ zolɛ nwiɔ wɔ siane mɔɔ tɔ zolɛ nwiɔ, wɔ ye tumililɛ ɛvolɛ nna ne azo. 3 Na nɔhalɛ Nyamenle ne sua ne adiabo mɔɔ Sɔlɔmɔn wulale la tendenle le kubit 60 yɛɛ ye tɛtɛlɛ le kubit 20,+ kɛ mɔɔ ɛzuzudeɛ* dɛba ne de la. 4 Abenlana ne mɔɔ wɔ ɔ nyunlu la tendenle le kubit 20, ɔ nee sua* ne tɛtɛlɛ sɛ, yɛɛ ye anwumahɔlɛ le 120;* na ɔholole nvutuke tagyee ɔguale ɔ kunlu amuala.+ 5 Ɔvale dwunipa ndaboa ɔzɛle sua kpole ne anu amuala, akee ɔholole nvutuke kpalɛ ɔguale nwolɛ,+ na ɔlile mrɛlɛ mbaka+ nee kyeenyi adwinli ɔguale nwolɛ.+ 6 Eza ɔvale awolɛ ngɛnlɛma mɔɔ sonle bolɛ la ɔduoduale sua ne anwo;+ na nvutuke+ mɔɔ ɔvale ɔyɛle gyima ne la le nvutuke mɔɔ bɛ nee ye vi Paveeyem. 7 Ɔholole nvutuke ɔguale sua ne, mgbunla ne mɔ, anlenkɛ ne anyunlu, ye bane ne mɔ yɛɛ nlenkɛ ne mɔ anwo;+ na ɔlile kyɛlɔbe adwinli ɔguale bane ne mɔ anwo.+ 8 Akee ɔyɛle Nwuanzanwuanza Nu Nwuanzaanwu* ekpumgbunli* ne;+ ye tendenle nee sua mumua ne tɛtɛlɛ sɛ, ɔle kubit 20 yɛɛ ye tɛtɛlɛ le kubit 20. Ɔholole nvutuke kpalɛ talɛnte* 600 ɔguale nwolɛ.+ 9 Nvutuke mɔɔ bɛvale bɛyɛle pɛlɛko ne mɔ la ɛlomboɛ le hyikɛle* 50; na ɔholole nvutuke ɔguale anwuma ekpumgbunli ne mɔ anwo. 10 Akee ɔyɛle kyɛlɔbe nwiɔ ɔziele Nwuanzanwuanza Nu Nwuanzaanwu ekpumgbunli* ne anu, na ɔholole nvutuke ɔguale nwolɛ.+ 11 Kyɛlɔbe ne mɔ andɛba ne mɔ+ amuala tendenle le kubit 20; kyɛlɔbe ne mɔɔ limoa la andɛba ne ko tendenle le kubit nnu na ɔka sua ne bane ne, yɛɛ ɔ ndɛba ko ne noko tendenle le kubit nnu na ɔka kyɛlɔbe ɛhendeɛ ne andɛba ne mɔ ko. 12 Na kyɛlɔbe ɛhendeɛ ne andɛba ne ko tendenle le kubit nnu na ɔka sua ne bane ne, yɛɛ ɔ ndɛba ko ne noko tendenle le kubit nnu na ɔka kyɛlɔbe ne mɔɔ limoa la andɛba ne mɔ ko. 13 Kyɛlɔbe ɛhye mɔ andɛba ne mɔ mɔɔ bɛdɛlɛdɛlɛ nu la le kubit 20; na bɛgyigyi ɛkɛ yɛɛ bɛ nye kile ekpumgbunli kpole* ne anwo lɔ. 14 Eza ɔvale nyɛma buluwu, boane enrinli buluwu nee kɔkɔlɛ afonla, ebo yɛɛ ɛdanlɛ kpalɛ ɔyɛle mgbɛnu ɛdanlɛ,+ na ɔlile kyɛlɔbe adwinli ɔguale nu.+ 15 Akee ɔyɛle mpila nwiɔ+ wɔ sua ne anyunlu, bɛ ndendenle le kubit 35, na tile ne mɔɔ wɔ pila ko biala azo la le kubit nnu.+ 16 Na ɔyɛle kyeenyi mɔɔ le kɛ ndweabane la na ɔvale ɔguale mpila ne mɔ ati zo, na ɔyɛle pɔmegelanate 100 ɔsosɔle kyeenyi ne mɔ. 17 Ɔvale mpila ne mɔ ɔzieziele ɛzonlenlɛsua ne anyunlu, ko gyi fema zo* yɛɛ ko gyi bɛne zo;* ɔvɛlɛle mɔɔ gyi fema zo la Gyeeken* yɛɛ mɔɔ gyi bɛne zo la Bowaze.*\n^ Kubit ko le sm 44.5 (enkyi 17.5), noko bie mɔ te nganeɛ kɛ “ɛzuzudeɛ dɛba ne” kile kɛ kubit tendenle le sm 51.8 (enkyi 20.4). Nea Mok. B14.\n^ Anzɛɛ “kubit 20 ɔle kɛ sua ne tɛtɛlɛ ala la.”\n^ Bɛangile debie mɔɔ bɛvale bɛzuzule la.\n^ Ɛhye kile, Nwuanzanwuanza Ɛleka ne.\n^ Ɔ bo kile “Maa [ɛhye kile, Gyihova] Ɔgyinla Kpundii.”\n2 Edwɛkɛsisilɛ 3


Nyɛvolɛ & Akpɔsahɔlɛ: Gyihova Alasevolɛ Ɔfese Mɔɔ Wɔ Tahiti\nƆwɔ kɛ ɛdimoa ɛsɛlɛ adenle kolaa na wɔara akpɔsa ɔ? Ɛhɛe. Amaa menli ne angyele zo na awie biala anye alie akpɔsahɔlɛ ne anwo la, ɔnva nwo kɛzi menli ne dodo de la, yɛsɛlɛ bɛ bɛlimoa bɛbiza nwolɛ adenle kolaa na bɛara.\nMekɛ boni a ɔwɔ kɛ ɛdwu ɛkɛ na wɔahɔ akpɔsa ne a? Amaa menli ne angyele zo la, yɛsɛlɛ wɔ ɔka mitini 15 na wɔ mekɛ ne adwu a, wɔara.\nBɛkile Baebolo nwo mbuluku abo bɛkɔ Tahiti aneɛ nu. Bɛnea Baebolo ngilehilelɛ gyima mɔɔ Gyihova Alasevolɛ yɛ wɔ mbɔra mgbole nee ngyikyi mɔɔ ɛka ɛbɔ nu a ye kpole badɛla Western Europe la azo.\nFa nwa awie Fa nwa awie Ɔfese Ne Mɔ Nee Ɛkɛ Ne Akpɔsahɔlɛ: Tahiti\nƆfese Ne Mɔ Nee Ɛkɛ Ne Akpɔsahɔlɛ: Tahiti


KENGA YE WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Vietnamese Xhosa Yoruba Zulu\nWɔ 1892, mediema mraalɛ nwiɔ mɔɔ le ndalɛ, Agnes Smith Lewis yɛɛ Margaret Dunlop Gibson, vale afunlumu luale ɛsɛlɛ zo kenle ngɔnla hɔle St. Catherine Ɛsɔfoma sua nu wɔ Sinai Boka ne abo. Kɛmɔti a mraalɛ nwiɔ ɛhye mɔɔ bɛ ɛvolɛ 40 ne awieleɛ la dule adenle wɔ mekɛ mɔɔ ɛnee adendulɛ wɔ Aduduleɛ yɛ ɛzulolɛ la ɛ? Mualɛ ne bamaa diedi mɔɔ ɛlɛ kɛ Baebolo ne le nɔhalɛ la ayɛ kpole.\nAgnes Smith Lewis nee St. Catherine Ɛsɔfoma sua nu\nƆHALE ekyii na Gyisɛse ahɔ anwuma la, ɔhanle ɔhilele ye ɛdoavolɛma kɛ bɛli ɔ nwo daselɛ “wɔ Gyɛlusalɛm, nee Dwudiya amuala nee Samɛlea [bɛhɔdwu] aleɛabo ɛleka biala.” (Gyima ne 1:8) Ɛdoavolɛma ne bɔle mɔdenle vale akɛnrasesebɛ yɛle zɔ. Noko akee, yeangyɛ, gyima mɔɔ bɛyɛle ye wɔ Gyɛlusalɛm la vale dwazotia kpole rale, na ɔlua zo bɛhunle Stephen. Gyisɛse ɛdoavolɛma dɔɔnwo nriandile hɔle Anteɔko, mɔɔ wɔ Selea, mɔɔ ɛnee le Wulomu Maanle ne azuamgbole ne mɔ ko, mɔɔ wɔ mayɛle kɛyɛ 350 wɔ Gyɛlusalɛm sɔlɔ la.—Gyima ne 11:19.\nWɔ Anteɔko, ɛdoavolɛma hɔle zo hanle Gyisɛse anwo ‘edwɛkpa ne,’ na menli mɔɔ bɛnle Dwuuma la rayɛle diedima. (Gyima ne 11:20, 21) Ɛnee bɛka Giliki dɔɔnwo wɔ Anteɔko ɛkɛ ne ɛdeɛ, noko ɛfi maanzinli ne anu a menli dɔɔnwo ka Syriac.\nBƐHILELE EDWƐKPA NE ABO WƆ SYRIAC NU\nMekɛ mɔɔ Keleseɛnema mɔɔ ka Syriac anwo zonle wɔ ɛvoya mɔɔ tɔ zo nwiɔ anu la, ɛnee ɔhyia kɛ bɛkile edwɛkpa ne abo wɔ bɛ aneɛ nu. Yemɔti ɔzɔho kɛ Syriac a bɛlumuale bɛhilele Keleseɛne Giliki Ngɛlɛlera bie mɔ abo wɔ nu a na tɛ Latin ɔ.\nKɛyɛ 170 Y.M., Tatian, kɛlɛvolɛ mɔɔ vi Syria (kɛyɛ 120-173 Y.M.) vale edwɛkpa nna ne mɔɔ bɛlie bɛdo nu la bɔle nu na ɔyɛle buluku bie wɔ Giliki anzɛɛ Syriac nu, bɛvɛlɛle buluku ne Diatessaron, ɔle Giliki edwɛkɛkpɔkɛ mɔɔ abo kile “ɔlua [Edwɛkpa] nna ne azo.” Nzinlii, Syrianli Ephraem (kɛyɛ 310-373 Y.M.) hɛlɛle Diatessaron ne anwo edwɛkɛ na ɔzile zolɛ kɛ ɛnee Syria Keleseɛnema ta kenga ye kpalɛ.\nYɛ nye die Diatessaron ne anwo kpole ɛnɛ. Kɛmɔti ɛ? Wɔ ɛvoya 19 ne anu, nwomama bie mɔ zule kpolera kɛ bɛhɛlɛle edwɛkpa ne wɔ ɛvoya nwiɔ ne anu ɔvi 130 Y.M. kɔdwu 170 Y.M., yemɔti Gyisɛse anwo edwɛkɛ mɔɔ wɔ nu la ɛnle nɔhalɛ. Noko akee, Diatessaron ne anwo tete bɛsanloangɛlɛlera mɔɔ bɛnwunle ye wɔ zɔhane mekɛ ne anu la ɛmaa yela ali kɛ, ɔkadwu ɛvoya nwiɔ ne avinli la, ɛnee bɛva Mateyu, Maake, Luku nee Dwɔn Edwɛkpa ne dɔɔnwo bɛmaa dɛbadɛba. Ɔbayɛ kɛ ɛnee bɛlumua bɛhɛlɛ ye dɛba. Bieko, kɛmɔ Tatian anga apokrifa edwɛkpa ne anwo edwɛkɛ kɛmɔ ɔyɛle Edwɛkpa nna ne mɔɔ bɛliele bɛdole nu wɔ mekɛ mɔɔ ɔlɛboɔboa Diatessaron ne anloa la ati, ɔda ali kɛ bɛambu apokrifa edwɛkpa ne kɛ ɔle nɔhalɛ.\nSyriac Peshitta mɔɔ wɔ Pentateuch ne anu wɔ 464 Y.M., bɛsanloangɛlɛlera Baebolo edwɛkɛ mɔɔ tɔ zo nwiɔ mɔɔ ɛhyɛ kpalɛ\nƆkadwu ɛvoya nnu ne mɔlebɛbo la, bɛbɔle ɔ bo kɛ bɛfa Baebolo mɔɔ bɛhile ɔ bo wɔ Syriac nu la bɛali gyima wɔ Mɛsɔpɔteemea sɔlɔ. Ɔbayɛ kɛ bɛyɛle ye wɔ ɛvoya nwiɔ anzɛɛ nsa Y.M., ɛnee Baebolo mbuluku ne amuala wɔ abohilelɛ ɛhye anu, ɛnee 2 Pita, 2 nee 3 Dwɔn, Dwuudu yɛɛ Yekile mbuluku ne mɔ ala a ɛnle nu a. Bɛfɛlɛ ye Peshitta, mɔɔ abo kile “Sikalɛ” anzɛɛ “Nuhua La Ɛkɛ” la. Peshitta ne a le daselɛ ko mɔɔ ɛhyɛ mɔɔ hyia kpalɛ na ɔkile kɛ, bɛhilele Baebolo edwɛkɛ ne abo ndɛ na bɛvale bɛmanle menli a.\nƆyɛ anyelielɛ kɛ, Peshitta bɛsanloangɛlɛlera ko kile kɛ bɛhɛlɛle ye wɔ 459/460 Y.M., ɛhye maa ɔyɛ Baebolo bɛsanloangɛlɛlera mɔɔ ɛhyɛ kpalɛ na ɔkile mekɛ fɔɔnwo bie la. Kɛyɛ 508 Y.M., bɛyɛle nzenzaleɛ wɔ Peshitta ne anu na bɛvale mbuluku nnu ne mɔɔ ɛnee ɔnle nu la bɛbokale nwo. Bɛvɛlɛle ye Philoxenian Version.\nBƐNWUNLE SYRIAC BƐSANLOANGƐLƐLERA DƆƆNWO\nƆkadwu ɛvoya 19 ne la, ɛnee asɛɛ Keleseɛne Giliki Ngɛlɛlera ne mɔɔ wɔ Giliki nu la kɔsɔɔti vi ɛvoya nnu anzɛɛ mɔɔ bɛyɛle ye nzinlii la anu. Ɔlua ɛhye ati, ɛnee Baebolo nwomama anye die mbuluku ɛhye mɔ mɔɔ bɛlumuale bɛyɛle mɔɔ le kɛ Latin Vulgate nee Syriac Peshitta ne la anwo kpalɛ. Zɔhane mekɛ ne, ɛnee bie mɔ die di kɛ Peshitta ne vi Syriac dɛba ne mɔɔ bɛyɛ nzenzaleɛ wɔ nu la anu. Noko ɛnee bɛnlɛ debie zɛhae mɔɔ bɛhɛlɛ la wɔ ɛkɛ. Kɛmɔ bɛbɔle Syriac Baebolo ne abo wɔ ɛvoya nwiɔ ne anu la ati, buluku zɛhae bamaa yɛanwu Baebolo ne anu edwɛkɛ ne mɔlebɛbo, yɛɛ ɔbaboa Baebolo nwomama kpalɛ! Asoo ɛnee Syriac ɛdeɛ dɛba bie wɔ ɛkɛ ɔ? Yɛbanwu ye ɔ?\nEdwɛkɛ mɔɔ bɛhɛlɛ mɔɔ bɛfɛlɛ ye Sinai Syriac. Edwɛkpa ne a bɛhɛlɛ ye wɔ ɔ nloa ɛkɛ la\nƐhɛe, ɛnee bie wɔ ɛkɛ! Nɔhalɛ nu, bɛnwunle Syriac bɛsanloangɛlɛlera mɔɔ sonle bolɛ la zɛhae nwiɔ. Mɔɔ lumua la a le bɛsanloangɛlɛlera mɔɔ bɛhɛlɛle ye wɔ ɛvoya nnu ne anu la. Ɔboka Syriac bɛsanloangɛlɛlera dɔɔnwo mɔɔ British Museum ne liele vile ɛsɔfoma sua bie mɔɔ wɔ Nitria Ɛsɛlɛ ne azo wɔ Egypt wɔ 1842 la anwo. Ɛnee bɛfɛlɛ ye Cureton Syriac, ɔluakɛ William Cureton mɔɔ le boavolɛ mɔɔ nea bɛsanloangɛlɛlera zo wɔ ɛkɛ la a nwunle ye a. Bɛnwunle Edwɛkpa nna ne mɔɔ le Mateyu, Maake, Dwɔn yɛɛ Luku la wɔ bɛsanloangɛlɛlera ɛhye mɔɔ sonle bolɛ la anu.\nBɛsanloangɛlɛlera mɔɔ tɔ zo nwiɔ mɔɔ tɛbɔ ɛkɛ ɛnɛ la a le Sinai Syriac ne. Mediema ndalɛ nwiɔ anyesesebɛ ne mɔɔ yɛhanle bɛ nwo edwɛkɛ wɔ mɔlebɛbo ne la a nwunle ye a. Agnes angɔ yunivɛsiti ɛdeɛ, noko ɔzukoale maanle gyɛne zo aneɛ mɔtwɛ, mɔɔ nuhua ko a le Syriac la. Wɔ 1892, Agnes nwunle debie kɛnlɛma bie wɔ St. Catherine, ɛsɔfoma sua nu mɔɔ wɔ Egypt la anu.\nWɔ ɛlɛka bie mɔɔ nuhua le awozinli la anu, ɔnwunle Syriac bɛsanloangɛlɛlera bie wɔ ɛkɛ. Ye edwɛkɛ mɔɔ ɔhanle la kile kɛ, “ɛnee nwolɛ zɔho kɛ bɛnva bɛnyɛ debie, ɔluakɛ ɛnee nwolɛ ɛyɛ evinli yɛɛ bɛmbuke nu la ati yebeta nwolɛ” wɔ ɛvoya dɔɔnwo anu. Ɛnee bɛkyikyi dɛba ne na bɛhɛlɛ anwodelɛnli raalɛ bie anwo edwɛkɛ wɔ Syriac nu wɔ nu. Noko, Agnes nwunle kɛ bɛhɛlɛ edwɛkɛ bie wɔ ɔ bo ɛkɛ yɛɛ edwɛkɛ agbɔkɛ le kɛ, “mɔɔ Mateyu,” “mɔɔ Maake,” anzɛɛ “mɔɔ Luku” wɔ zolɛ la. Asɛɛ Syriac Edwɛkpa nna ne amuala a ɛnee ɔlɛ ye ɔ sa nu la! Nwomama die di kɛ bɛhɛlɛle bɛsanloangɛlɛlera ɛhye wɔ ɛvoya nna ne awieleɛ.\nBɛbu Sinai Syriac ne kɛ Baebolo bɛsanloangɛlɛlera mɔɔ hyia kpalɛ mɔɔ bɛnwu ye la anu ko, le kɛ Giliki bɛsanloangɛlɛlera Codex Sinaiticus yɛɛ Codex Vaticanus ne la. Kɛkala bɛdie bɛdi kɛ, Cureton nee Sinai bɛsanloangɛlɛlera ne a le Syriac Edwɛkpa dɛba mɔɔ tɛbɔ ɛkɛ ɔvi ɛvoya nwiɔ ne awieleɛ anzɛɛ nsa ne mɔlebɛbo a.\nBɛsanloangɛlɛlera ɛhye mɔ baboa Baebolo sukoavoma ɛnɛ ɔ? Ɛhɛe, ɔbaboa bɛ! Fa mɔɔ bɛfɛlɛ ye kɛ Maake Edwɛkpa ne adwulaleɛ tendenle, mɔɔ Baebolo bie mɔ fa toa Maake 16:8 azo la kɛ neazo. Ɔwɔ Giliki Codex Alexandrinus mɔɔ bɛyɛle ye ɛvoya nnu ne anu, Latin Vulgate yɛɛ ɛleka ngakyile. Noko akee, ɛvoya nna ne anu Giliki bɛsanloangɛlɛlera—Codex Sinaiticus nee Codex Vaticanus mɔɔ di munli la dwula edwɛkɛ ne wɔ Maake 16:8. Adwulaleɛ tendenle ne ɛnle Sinai Syriac ne anu, ɛhye le daselɛ mɔɔ kile kɛ nzinlii yɛɛ bɛvale adwulaleɛ tendenle ne bɛbokale nwolɛ a, na mɔlebɛbo ne ɛnee ɔmboka Maake Edwɛkpa ne anwo.\nSuzu neazo bieko anwo. Wɔ ɛvoya 19 ne anu, asɛɛ Baebolo kɔsɔɔti bɔle adalɛ, na bɛvale Nsa-Ko ne bɛbokale 1 Dwɔn 5:7 anwo. Noko akee, ɛhye ɛnle Giliki bɛsanloangɛlɛlera dɛba ne anu. Eza ɔnle Peshitta ne anu, ɛhye kile kɛ edwɛkɛ ne mɔɔ bɛva bɛboka nwo wɔ 1 Dwɔn 5:7 la le mɔɔ bɛva bɛzɛkye Baebolo ne anu edwɛkɛ ne a.\nƆda ali wienyi kɛ, kɛmɔ Gyihova Nyamenle bɔlɛ nwolɛ ɛwɔkɛ la, yebɔ ye Edwɛkɛ Nwuanzanwuanza ne anwo bane. Bɛbɔ yɛ ɛwɔkɛ wɔ nu kɛ: “Ndile nwoso, ndotolo kɛnlɛma kpa, noko Nyamenle edwɛkɛ ne bagyinla ɛkɛ dahuu.” (Ayezaya 40:8; 1 Pita 1:25) Buluku ne mɔɔ bɛfɛlɛ ye Peshitta la boale wɔ adenle mɔɔ hyia la azo ɔmanle bɛvale Baebolo ne anu edwɛkɛ mɔɔ le nɔhalɛ la bɛmanle alesama kɔsɔɔti.\nSyriac A Le Duzu?\nSyriac le Arelam, aneɛ titile mɔɔ ɛnee bɛka ye wɔ Pɛhyea Maanle nu la anu ko. Ɛnee bɛka ye wɔ Mɛsɔpɔteemea sɔlɔ yɛɛ tete Anteɔko ɛleka ngakyile, ɛleka mɔɔ menli dɔɔnwo rayɛle edwɛkpa ne anwo diedima wɔ ɛvoyia ne mɔɔ lumua Y.M. la. Kɛmɔ Syriac le aneɛ mɔɔ bɛkɛlɛ la ati, ɛnee bɛka ye dɔɔnwo wɔ ɛvoya nwiɔ anzɛɛ nsa Y.M. anu.\nƐnee Baebolo Ne Sonle Bolɛ Maa Bɛ—Foa Bie (William Tyndale)


Edwɛne 59 | Yintanɛte Zo Baebolo | Ewiade Fofolɛ Ngilebɛbo\nNyamenle, enyinlike nee ɛvealeka\n‘Mmase sonla mɔɔ ye awie mɔ maa la anwunvɔne’ (5)\n“Mebado wɔ anwosesebɛ ne anwo edwɛne” (16)\nKɔmaa edwɛndolɛma kpanyinli ne; “Mmasɛkye Me” zo. Devidi edwɛne. Meketam.* Mekɛ mɔɔ Sɔɔlo zoanle menli kɛ bɛhɔzia Devidi sua nu ɛkɛ ne na bɛhu ye la.+ 59 O me Nyamenle, die me fi me kpɔvolɛma asa anu;+Bɔ me nwo bane fi bɛdabɛ mɔɔ bɛdwazo bɛtia me la anwo.+ 2 Die me fi amumuyɛma asa anu,Na die me fi kodiawuma* asa anu. 3 Nea! Bɛkɔ me nwo nzia;+Anwosesebɛma teta meNoko metɛtele atua anzɛɛ metɛyɛle ɛtane biala,+ O Gyihova. 4 Metɛfonle, noko bɛsiezie bɛ nwo ndɛndɛ kɛ bɛteta me. Saa mefɛlɛ wɔ a, dwazo na nea. 5 Ɔluakɛ wɔmɔ, O ɛlɔne Gyihova Nyamenle a ɛle Yizilayɛ Nyamenle a.+ Dwazo na nea maanle maanle kɔsɔɔti. Mmase amumuyɛnli biala mɔɔ ɔye awie mɔ ɔmaa la anwunvɔne.+ (Sila) 6 Bɛsia bɛba nɔsolɛ biala;+Bɛkpo kɛ ahwea+ na bɛbɔ suakpole ne anwo bɛyia.+ 7 Nea edwɛkɛ mɔɔ fi bɛ nloa anu finde la;Bɛ nloa le kɛ konle dadeɛ,+Ɔluakɛ bɛka kɛ: “Nwane a ɛlɛtie a?”+ 8 Na wɔmɔ, O Gyihova, ɛbazele bɛ;+Ɛbagolo maanle maanle kɔsɔɔti anwo.+ 9 O me Nyamenle, ɛle me Anwosesebɛ; Mebahɔ zo meahendɛ wɔ+Ɔluakɛ ɛle me ɛvealeka kpalɛ.*+ 10 Nyamenle ne mɔɔ da ɛlɔlɛ kpundii ali kile me la baraboa me;+Nyamenle bamaa meanlea me kpɔvolɛma mɔɔ bɛli bɛ nwo zo konim la.+ 11 Mmaku bɛ, amaa me menli ne arɛle anvi. Dua wɔ tumi ne azo maa bɛluolua nu;Ka bɛ gua aze, O Gyihova, yɛ enyinlike.+ 12 Bɛfo wɔ bɛ ɛdendɛlɛ nu, yɛɛ bɛ nloa anu edwɛkɛ ti,Maa bɛ anwomemaazo ɛhye bɛ kɛ ɛhane,+Ɔluakɛ bɛwa amonle yɛɛ bɛle mɛlɛbɛla. 13 Sɛkye bɛ wɔ wɔ ɛyavalɛ nu;+Sɛkye bɛ amaa bɛannwu bɛ bieko;Maa bɛnwu ye kɛ Nyamenle ɛlɛdi tumi wɔ Gyekɔbo anwo zo nee azɛlɛ ye ɛleka biala.+ (Sila) 14 Maa bɛzia bɛrɛla nɔsolɛ nu;Maa bɛkpo kɛ ahwea na bɛbɔ suakpole ne anwo bɛyia.+ 15 Maa bɛluolua nu bɛkpondɛ aleɛ mɔɔ bɛbali la;+Mmamaa bɛ ko yi anzɛɛ bɛnyia ɛleka bɛda. 16 Na mame, mebado wɔ anwosesebɛ ne anwo edwɛne;+Mebava anyelielɛ meaha wɔ ɛlɔlɛ kpundii ne anwo edwɛkɛ wɔ nwonlomɔ nu. Ɔluakɛ wɔmɔ a ɛle me ɛvealeka kpalɛ+Nee ɛleka mɔɔ menriandi mekɔfea wɔ me anwongyelelɛ mekɛ nu a.+ 17 O me Anwosesebɛ, mebado ayɛlɛyelɛ edwɛne meamaa wɔ,+Ɔluakɛ Nyamenle le me ɛvealeka kpalɛ, Nyamenle ne mɔɔ da ɛlɔlɛ kpundii ali kile me la.+\n^ Anzɛɛ “menli mɔɔ ka mogya gua la.”


“Wɔ Belemgbunlililɛ Ɛrɛla” | Nyamenle Belemgbunlililɛ\nNeɛnlea mɔɔ Gyisɛse hilehilele wɔ Nyamenle Belemgbunlililɛ ne anwo la anu\n1, 2. Edwɛkɛ boni a Gyihova mumua ne hanle hilele Gyisɛse ɛzoanvolɛma nsa a, na duzu a bɛyɛle ye wɔ nwolɛ a?\nSAA Gyihova Nyamenle mumua ne ka kɛ ɛyɛ debie a, duzu a ɛbayɛ a? Ɔnva nwo edwɛkɛ biala mɔɔ ɔbaha la, asoo ɛnrɛbɔ mɔdenle kɛ ɛbali ye adehilelɛ ne azo? Ye biala anu ɛbayɛ!\n2 Wɔ Akpabɛnwo ɛvoyia ne anzi mekɛ ekyii wɔ ɛvolɛ 32 Y. M., Gyisɛse ɛzoanvolɛma ne anu nsa—Pita, Gyemise, nee Dwɔn nyianle adehilelɛ zɛhae bie. (Bɛgenga Mateyu 17:1-5.) Mɔɔ bɛ nee bɛ Menle ne wɔ “boka kpole bie azo” la, bɛnwunle Gyisɛse kɛ anwuma Belemgbunli mɔɔ wɔ ye anyunlunyia nu wɔ ɛnyelɛzodeɛnwunlɛ nu. Ɛnyelɛzodeɛnwunlɛ ne yɛle kɛ debie mɔɔ ɛlɛsi amgba yemɔti Pita bɔle mɔdenle kɛ ɔfa ɔ nwo yeawula nu. Mɔɔ Pita ɛlɛtendɛ la, amungu rahedale bɛ nwo zo. Akee Pita nee ɔ gɔnwo mɔ dele ɛnelɛ bie mɔɔ menli ekyi bie a ɛnyia nwolɛ adenle ɛde la—Gyihova mumua ne ane. Mɔɔ Gyihova zile zo kɛ Gyisɛse le ɔ Ra ɔwiele la, ɔhanle ye wienyi kɛ: “Bɛdie ye.” Ɛzoanvolɛ ne mɔ diele zɔhane adehilelɛ ne mɔɔ vi anwuma la. Bɛdiele mɔɔ Gyisɛse hilehilele bɛ la na bɛzile awie mɔ adua kɛ bɛyɛ ye zɔ.—Gyi. 3:19-23; 4:18-20.\nGyisɛse hanle Nyamenle Belemgbunlililɛ ne anwo edwɛkɛ dɔɔnwo dɛlale edwɛkɛ gyɛne biala\n3. Duzu ati a Gyihova kulo kɛ yɛtie ɔ Ra ne a, na edwɛkɛ boni a ɔhyia kɛ yɛsuzu nwo a?\n3 Bɛhɛlɛle zɔhane edwɛkɛ—“Bɛdie ye”—wɔ Baebolo ne anu amaa yeaboa yɛ. (Wulo. 15:4) Duzu ati ɔ? Ɔluakɛ Gyisɛse le Gyihova kpɔmavolɛ na mekɛ biala Gyisɛse hilehilele mɔɔ ɔ Ze kulo kɛ yɛnwu ye la. (Dwɔn 1:1, 14) Kɛmɔ Gyisɛse hanle Nyamenle Belemgbunlililɛ, Mɛzaya anwuma arane mɔɔ Gyisɛse Kelaese nee menli 144,000 mɔɔ ɔ nee bɛ bali tumi a wɔ nu la anwo edwɛkɛ dɔɔnwo dɛlale edwɛkɛ biala la ati, ɔwɔ kɛ yɛbɔ mɔdenle kɛ yɛbazuzu edwɛkɛ ɛhye mɔɔ hyia la anwo kpalɛ. (Yek. 5:9, 10; 14:1-3; 20:6) Noko, mɔɔ lumua la, bɛmaa yɛnleɛnlea deɛmɔti Gyisɛse hanle Nyamenle Belemgbunlililɛ ne anwo edwɛkɛ dɔɔnwo la anu.\n“Mɔɔ Ɛyi Ɛbulu Zo Wɔ Bɛ Ahonle Ne Mɔ Anu La . . .”\n4. Kɛzi Gyisɛse hilele kɛ Belemgbunlililɛ ne la ye ahonle nwo ɛ?\n4 Ɛnee Belemgbunlililɛ ne la Gyisɛse ahonle nwo. Duzu ati a yɛkola yɛka ye zɔ a? Ɔboalekɛ mɔɔ yɛka la a maa mɔɔ wɔ yɛ ahonle nu la da ali a—ɔmaa bɛnwu mɔɔ hyia yɛ kpalɛ la. Gyisɛse mumua ne hanle kɛ: “Mɔɔ ɛyi ɛbulu zo wɔ bɛ ahonle ne mɔ anu la a finde bɛ nloa a.” (Mat. 12:34) Gyisɛse vale nwolɛ adenle biala mɔɔ ɔnyianle la ɔhanle Belemgbunlililɛ ne anwo edwɛkɛ. Bɛha Belemgbunlililɛ ne anwo edwɛkɛ mɔɔ bo 100 wɔ Edwɛkpa nna ne anu, na Gyisɛse a hanle nuhua dɔɔnwo ne ala a. Ɔvale Belemgbunlililɛ ne ɔyɛle ye edwɛkɛhanlɛ ne edwɛkɛtile, ɔhanle kɛ: “Ɔwɔ kɛ mebɔ Edwɛkpa ne mɔɔ fane Nyamenle Belemgbunlililɛ ne anwo la nolo wɔ azua mɔɔ ɛha la azo noko, ɔluakɛ ɛhye ati yɛɛ Nyamenle zoanle me a.” (Luku 4:43) Wɔ Gyisɛse ewudwazo ne anzi bɔbɔ, ɔhanle Belemgbunlililɛ ne anwo edwɛkɛ ɔhilele ye ɛdoavolɛma. (Gyi. 1:3) Nɔhalɛ nu, ɛnee Belemgbunlililɛ ne anwo anyezɔlɛ ɛyi Gyisɛse ahonle nu kpalɛ na ɔmanle ɔhanle nwolɛ edwɛkɛ.\n5-7. (a) Duzu a maa yɛkola yɛnwu kɛ Belemgbunlililɛ ne la Gyihova ahonle nwo a? Maa neazo. (b) Kɛzi yɛbahola yɛahile kɛ Belemgbunlililɛ ne la yɛ ahonle nwo a?\n5 Belemgbunlililɛ ne la Gyihova noko ahonle nwo. Kɛzi yɛkola yɛnwu ye ɛ? Kakye kɛ, Gyihova zoanle ɔ Ra kokye ne wɔ ewiade ne anu; Gyihova a debie biala mɔɔ ɔ Ra ne hanle na ɔhilehilele la vi ye a. (Dwɔn 7:16; 12:49, 50) Gyihova a manle bɛhɛlɛle debie biala mɔɔ fane Gyisɛse ɛbɛlabɔlɛ nee ye ɛzonlenlɛ gyima ne anwo la wɔ Edwɛkpa nna ne anu a. Fa mekɛ ekyii suzu mɔɔ ɛhye kile la anwo nea.\nƆwɔ kɛ yɛ nuhua ko biala biza ɔ nwo kɛ, ‘Asoo Nyamenle Belemgbunlililɛ ne la me ahonle nwo ɔ?’\n6 Fa ye kɛ ɛlɛfa abusua ne nvoninli wɔawula album nu. Nvoninli ne zonle noko ɔ muala ɛnrɛhɔ album ne anu. Duzu a ɛbayɛ a? Ɛbakpa nuhua wɔava mɔɔ hyia la. Wɔ adenle bie azo, Edwɛkpa ne le kɛ album mɔɔ maa yɛnwu kɛzi Gyisɛse de la kpalɛ. Gyihova ammaa Edwɛkpa kɛlɛvolɛma ne angɛlɛ mɔɔ Gyisɛse hanle nee mɔɔ ɔyɛle ye wɔ azɛlɛ ye azo la amuala. (Dwɔn 20:30; 21:25) Emomu, Gyihova sunsum ne manle bɛhɛlɛle edwɛkɛ nee ninyɛne mɔɔ baboa yɛ yeamaa yɛade Gyisɛse ɛzonlenlɛ gyima ne bodane nee Gyihova ɛhulolɛdeɛ abo la. (2 Tem. 3:16, 17; 2 Pita 1:21) Kɛmɔ bɛhɛlɛ Gyisɛse ngilehilelɛ mɔɔ fane Nyamenle Belemgbunlililɛ ne anwo la wɔ Edwɛkpa ne anu la ati, yɛbahola yɛava anwodozo yɛaha kɛ Belemgbunlililɛ ne la Gyihova ahonle nwo. Dwenle nwolɛ nea—Gyihova kpondɛ kɛ yɛnwu mɔɔ ye Belemgbunlililɛ ne kile la!\n7 Ɔwɔ kɛ yɛ nuhua ko biala biza ɔ nwo kɛ, ‘Asoo Nyamenle Belemgbunlililɛ ne la me ahonle nwo ɔ?’ Saa ɔle zɔ a, yɛ nye babolo kɛ yɛbadie mɔɔ Gyisɛse hanle na ɔhilehilele ɔvanenle Belemgbunlililɛ zɔhane anwo—nvasoɛ mɔɔ wɔ zo, kɛzi ɔbara nee mekɛ mɔɔ ɔbara la.\n“Wɔ Belemgbunlililɛ Ɛrɛla”—Adenle Boni Azo?\n8. Kɛzi Gyisɛse hanle Belemgbunlililɛ ne mɔɔ hyia la anwo edwɛkɛ sikalɛ ɛ?\n8 Suzu asɔneyɛlɛ neazo ne anwo nea. Gyisɛse vale edwɛkɛ agbɔkɛ mɔɔ yɛ fɛ na ɔ bo ɛdelɛ ɛnyɛ se la lile gyima hanle nvasoɛ mɔɔ wɔ Belemgbunlililɛ ne azo nee mɔɔ ɔbayɛ la anwo edwɛkɛ sikalɛ. Ɛbizalɛdeɛ nsuu a wɔ asɔneyɛlɛ zɔhane anu a. Nsa ne mɔɔ lumua la fane Gyihova bodane nwo—ye duma ne mɔɔ bɛte nwolɛ, ye Belemgbunlililɛ ne mɔɔ ɔba, nee ye ɛhulolɛdeɛ mɔɔ bɛyɛ ye wɔ azɛlɛ ye azo kɛmɔ bɛyɛ ye wɔ anwuma lɔ la. (Bɛgenga Mateyu 6:9, 10.) Zɔhane ɛbizalɛdeɛ nsa ne zɔho bɛ nwo. Mɛzaya Belemgbunlililɛ ne a le debie mɔɔ Gyihova balua zo ade ye duma nwo na ye ɛhulolɛdeɛ ayɛ ɛkɛ a.\n9, 10. (a) Kɛzi Nyamenle Belemgbunlililɛ ne bara ɛ? (b) Baebolo nu ɛwɔkɛ boni a ɛ nye la kɛ ɛbanwu kɛ yera nu a?\n9 Kɛzi Nyamenle Belemgbunlililɛ ne bara ɛ? Saa yɛyɛ asɔne kɛ, “Wɔ belemgbunlililɛ ɛrɛla” a, ɛnee yɛlɛka kɛ zɔhane Belemgbunlililɛ ne ɛyɛ ninyɛne ndɛndɛ. Saa Belemgbunlililɛ ne ba a, ɔbali tumi bɔkɔɔ wɔ azɛlɛ ne azo. Ɔbaye ngyehyɛleɛ ɛtane ɛhye mɔɔ sonla arane boka nwo la yeavi ɛkɛ, na yeava ewiade fofolɛ mɔɔ pɛlepɛlelilɛ wɔ nu la yeara. (Dan. 2:44; 2 Pita 3:13) Akee wɔ Belemgbunlililɛ ne tumililɛ bo, azɛlɛ ne amuala bayɛ paladaese. (Luku 23:43) Bɛdabɛ mɔɔ bɛwɔ Nyamenle ngakyelɛ nu la bazia ara ngoane nu na bɛ nee bɛ alɔvolɛ abɔ nu adɛnla. (Dwɔn 5:28, 29) Menli mɔɔ yɛ tieyɛ la bali munli na bɛadɛnla aze dahuu. (Yek. 21:3-5) Awieleɛ bɔkɔɔ ne, bɛbayɛ Gyihova Nyamenle ɛhulolɛdeɛ wɔ azɛlɛ ye azo kɛmɔ bɛyɛ ye wɔ anwuma lɔ la! Ɛ nye la kɛ ɛbanwu kɛ zɔhane Baebolo nu ɛwɔkɛ ne mɔ bara nu, ɔnle zɔ ɔ? Kakye kɛ mekɛ biala mɔɔ ɛbayɛ asɔne kɛ Nyamenle Belemgbunlililɛ ɛrɛla la, ɛnee ɛlɛyɛ asɔne kɛ ɛwɔkɛ zɔhane mɔ mɔɔ sonle bolɛ la ɛrɛla nu.\n10 Ɔda ali kɛ Nyamenle Belemgbunlililɛ ne ‘ɛtɛbale’ yemɔti asɔneyɛlɛ neazo ne ɛtɛbale nu. Sonla arane tɛdi tumi yemɔti ewiade fofolɛ ne mɔɔ pɛlepɛlelilɛ wɔ nu la ɛtɛbale. Noko edwɛkpa wɔ ɛkɛ. Bɛva Nyamenle Belemgbunlililɛ ne bɛzie ɛkɛ, kɛmɔ yɛbazuzu nwolɛ wɔ tile bieko anu la. Bɛmaa yɛzuzu mɔɔ Gyisɛse hanle vanenle mekɛ mɔɔ Belemgbunlililɛ ne babɔ ɔ bo kɛ ɔdi tumi wɔ anwuma nee mekɛ mɔɔ ɔbara azɛlɛ ye azo la anwo.\nMekɛ Boni A Bɛbava Nyamenle Belemgbunlililɛ Ne Bɛazie Ɛkɛ A?\n11. Duzu a Gyisɛse hanle wɔ Nyamenle Belemgbunlililɛ ne mɔɔ bɛfa bɛazie ɛkɛ la anwo a?\n11 Ɛnee ɛdoavolɛma ne bie mɔ anye la Belemgbunlililɛ ne ade noko Gyisɛse hilele kɛ bɛnrɛva bɛnrɛzie ɛkɛ wɔ ɛvoya mɔɔ lumua Y. M. (Gyi. 1:6) Suzu mɔɔ ɔhanle ye wɔ mrɛlɛ nwiɔ bie anu wɔ asɛɛ ɛvolɛ nwiɔ avinli la anwo nea.\n12. Kɛzi ma kpalɛ ne nee ndile ne anwo ɛrɛlɛ ne kile kɛ bɛanva Belemgbunlililɛ ne bɛanzie ɛkɛ wɔ ɛvoya mɔɔ lumua Y.M. anu ɛ?\n12 Ma kpalɛ nee ndile nwo ɛrɛlɛ ne. (Bɛgenga Mateyu 13:24-30.) Mɔɔ Gyisɛse bule ɛrɛlɛ ɛhye wiele wɔ bie a nyenyesuo mekɛ nu wɔ ɛvolɛ 31 Y.M. la, ɔhilehilele nu ɔhilele ye ɛdoavolɛma ne. (Mat. 13:36-43) Ɛrɛlɛ ne anu edwɛkɛ titile bie nee bɛ ngilenu ɛne: Wɔ ɛzoanvolɛma ne ewule nzi, Abɔnsam balua ndile (adalɛ Keleseɛnema) wɔ ma kpalɛ ne (“Belemgbunlililɛ ne anu amra” anzɛɛ Keleseɛnema mɔɔ bɛkpokpa bɛ la) anu. Bɛbagyakyi ma kpalɛ ne nee ndile ne amaa bɛabɔ nu bɛanyi toonwo bɛahɔdwu ɛbuhenle ne, mɔɔ le “ewiade awieleɛ” ne la. Bɛbadudu ndile ne bɛakyekye bɛ avile na bɛaboɔboa ma kpalɛ ne anloa wɔ ɛbuhenle ne awieleɛ. Ɛrɛlɛ ne kile kɛ bɛnrɛva Belemgbunlililɛ ne bɛnrɛzie ɛkɛ wɔ ɛvoya mɔɔ lumua Y.M. la anu, emomu ɛbuhenle ne anu ala. Kɛmɔ ɔhanle la, bɛ ɛnyilɛ mekɛ ne rale awieleɛ na ɛbuhenle ne bɔle ɔ bo wɔ 1914.\nMA KPALƐ NEE NDILE NE\nƐnee ɛdoavolɛma ne bie mɔ anye la Belemgbunlililɛ ne ade noko Gyisɛse hilele kɛ bɛnrɛva bɛnrɛzie ɛkɛ wɔ ɛvoya ne mɔɔ lumua Y. M. la anu\n33 Y.M. Ma Ɛlualɛ Bɔle Ɔ Bo\n‘Nrenya bie luale ma kpalɛ wɔ ye ɛya nu’ (Mat. 13:24)\n‘Nɔe ne mɔɔ ɛnee menli ɛdeda la, kpɔvolɛ ne raluale ndile wɔ nu’ (Mat. 13:25)\n“Bɛmaa bɛbɔ nu bɛnyi ɔhɔdwu ɛbuhenle ne” (Mat. 13:30)\n1914 Ɛbuhenle Ne Bɔle Ɔ Bo\nBɛdudule ndile ne na bɛkyekyele bɛ avile (Mat. 13:30)\n13. Kɛzi Gyisɛse vale ndonwo hilele kɛ bɛnrɛzie ye Mɛzaya Belemgbunli wɔ mekɛ mɔɔ ɔbadwu anwuma ɛkɛ ne ala la ɛ?\n13 Ezukoa nwo ɛrɛlɛ ne. (Bɛgenga Luku 19:11-13.) Gyisɛse lua adenle zo ɔlɛkɔ Gyɛlusalɛm wɔ mekɛ mɔɔ li awieleɛ wɔ ɛvolɛ 33 Y.M. anu la yɛɛ ɔbule ɛrɛlɛ ɛhye a. Ɛnee ye tievolɛma ne bie dwenle kɛ saa bɛdwu Gyɛlusalɛm ala a, ɔbava ye Belemgbunlililɛ ne yeazie ɛkɛ. Amaa Gyisɛse adenrɛ bɛ adwenle ne na yeahile kɛ ɔbahyɛ na bɛava Belemgbunlililɛ ne bɛazie ɛkɛ la, ɔvale ɔ nwo ɔtotole “nrenya bie mɔɔ lɛ duma” mɔɔ ɛnee ɔwɔ kɛ ‘ɔkɔ maanle zo moa moa ɔmaa bɛsie ye belemgbunli’ la anwo. * Wɔ Gyisɛse afoa nu, “maanle zo moa moa” ne a le anwuma, ɛleka mɔɔ ɔ Ze bamaa ye tumi kɛ Belemgbunli la. Noko ɛnee Gyisɛse ze kɛ bɛnrɛva Mɛzaya Belemgbunlililɛ ne bɛnrɛmaa ye wɔ mekɛ mɔɔ ɔbadwu anwuma ɛkɛ ne ala la. Emomu, ɔbadɛnla Nyamenle asa fema zo yeahendɛ yeahɔkpula mekɛ mɔɔ bɛhile la. Zɔhane a ɔyɛle a, ɛhendɛlɛ zɔhane lile ɛvoya dɔɔnwo.—Edw. 110:1, 2; Mat. 22:43, 44; Hib. 10:12, 13.\nMekɛ Boni A Nyamenle Belemgbunlililɛ Ne Bara A?\n14. (a) Kɛzi Gyisɛse buale kpuyia ne mɔɔ ye ɛzoanvolɛma nna ne bizale ye la ɛ? (b) Duzu a Gyisɛse ngapezo ne mɔɔ ɛlɛpe zo la maa yɛnwu ye wɔ ye ɛralɛ ne nee Belemgbunlililɛ ne anwo a?\n14 Ɔka ekyii na bɛahu Gyisɛse la, ye ɛzoanvolɛ ne mɔ anu nna bizale ye kɛ: “Ka debie mɔɔ bazi ahile kɛ wɔ ɛralɛ ne ɛdwu na ewiade ɛhye ɛlɛba awieleɛ la kile yɛ?” (Mat. 24:3; Maake 13:4) Gyisɛse luale ngapezo ne mɔɔ ɔhanle mɔɔ bɛhɛlɛ ye wɔ Mateyu adile 24 nee 25 la azo ɔbuale bɛ. Gyisɛse hanle ninyɛne ngakyile mɔɔ basisi ewiade amuala yeahile kɛ ‘yera’ la anwo edwɛkɛ. Ye ɛralɛ ne bɔle ɔ bo wɔ mekɛ ko ne ala mɔɔ Belemgbunlililɛ ne bɔle ɔ bo kɛ ɔ di tumi wɔ anwuma la na Belemgbunlililɛ ne bara azɛlɛ ye azo wɔ mekɛ mɔɔ ye ɛralɛ ne ɛlɛkɔ ye awieleɛ la. Yɛlɛ daselɛ dɔɔnwo mɔɔ kile kɛ Gyisɛse ngapezo ne ɛlɛpe zo ɔvi 1914. * Ɛhye ati, zɔhane ɛvolɛ ne a bɔle ye ɛralɛ ne nee Belemgbunlililɛ ne mɔɔ bɛvale bɛziele ɛkɛ wɔ anwuma la abo a.\n15, 16. “Awolɛndoazo ɛhye” fane nwane mɔ anwo?\n15 Ɛnee akee mekɛ boni a Nyamenle Belemgbunlililɛ ne bara bɔkɔɔ a? Gyisɛse anga mekɛ fɔɔnwo mɔɔ zɔhane deɛ ne bazi la. (Mat. 24:36) Noko ɔhanle edwɛkɛ mɔɔ maa yɛnwu kɛ amgba yebikye la. Gyisɛse hilele kɛ Belemgbunlililɛ ne bara wɔ mekɛ mɔɔ “menli mɔɔ kɛkala de aze [“awolɛndoazo ɛhye,” NW]” ɛnwu ngapezo ɛhye mɔ mɔɔ ɛra nu la ɛwie la. (Bɛgenga Mateyu 24:32-34.) Nwane mɔ a le “awolɛndoazo ɛhye”? Bɛmaa yɛzuzu Gyisɛse edwɛkɛ ne anwo kpalɛ.\n16 “Awolɛndoazo ɛhye.” Asoo ɛnee Gyisɛse ɛlɛka menli mɔɔ bɛnlie bɛnli la anwo edwɛkɛ? Kyɛkyɛ. Suzu ye tievolɛma ne anwo nea. Gyisɛse hanle ngapezo ɛhye hilele ye ɛdoavolɛma ne anu ekyi mɔɔ “rale ɔ nwo ɛkɛ ne” la. (Mat. 24:3) Ɛnee ɔnrɛhyɛ na bɛava sunsum nwuanzanwuanza ne bɛakpokpa ɛzoanvolɛ ne mɔ. Eza suzu edwɛkɛ mɔɔ boka nwo la anwo. Kolaa na Gyisɛse aha “awolɛndoazo ɛhye” anwo edwɛkɛ la, ɔhanle kɛ: “Bɛnlea feege baka ne na bɛzukoa [debie bɛvi nu]. Mekɛ mɔɔ ye ngane ne mɔ kɛze kɛ bɛwula nya la, ɛnee bɛze kɛ wawaa ɛbikye. Zɔhane ala yɛɛ mekɛ mɔɔ bɛkɛnwu kɛ ninyɛne ɛhye mɔ ɛbɔ ɔ bo kɛ bɛsisi la, ɛnee bɛhakye kɛ Kelaese ne ɛralɛ ɛbikye, na yedwu bɔbɔ asɛɛ.” Gyisɛse ɛdoavolɛma mɔɔ bɛkpokpa bɛ—tɛ menli mɔɔ bɛnlie bɛnli la—banwu ninyɛne mɔɔ bɛhanle nwolɛ edwɛkɛ la na bɛade mɔɔ ɔkile la abo, mɔɔ kile kɛ Gyisɛse “ɛralɛ ɛbikye, na yedwu bɔbɔ asɛɛ.” Ɛhye ati, mɔɔ Gyisɛse ka “awolɛndoazo ɛhye” anwo edwɛkɛ la, ɛnee ɔlɛka ye ɛdoavolɛma mɔɔ bɛkpokpa bɛ la anwo edwɛkɛ.\nGyisɛse hilele kɛ Belemgbunlililɛ ne bara wɔ mekɛ mɔɔ “awolɛndoazo ɛhye” ɛnwu ngapezo sɛkɛlɛneɛ ne mɔɔ ɛra nu la (Nea ɛdendɛkpunli 17, 18)\nEKPUNLI 1: Menli mɔɔ bɛkpokpa bɛ mɔɔ bɛnwunle sɛkɛlɛneɛ ne mɔlebɛbo wɔ 1914\nEKPUNLI 2: Menli mɔɔ bɛkpokpa bɛ mɔɔ bɛ nee ekpunli mɔɔ lumua la bɔle nu yɛle gyima la; bie mɔ badɛnla aze anwu anwongyelelɛ kpole ne\n17. Edwɛkɛ “awolɛndoazo” nee “ninyɛne ɛhye mɔ” kile duzu?\n17 ‘Ninyɛne ɛhye mɔ bazi na awolɛndoazo ɛhye amuala awie wu.’ Kɛzi edwɛkɛ zɔhane bara nu ɛ? Amaa yɛabua la, ɔwɔ kɛ yɛnwu ninyɛne nwiɔ bie: mɔɔ “awolɛndoazo” nee “ninyɛne ɛhye mɔ” kile la. Fane dɔɔnwo ne ala, edwɛkɛkpɔkɛ “awolɛndoazo” kile menli mɔɔ asolo bɛ ɛvolɛ mɔɔ bɛbɔ nu bɛtɛnla aze wɔ mekɛ bie anu la. Awolɛndoazo ɛngyɛ na yeapɛ nu. (Ade. 1:6) Edwɛkɛ “ninyɛne ɛhye mɔ” a le ninyɛne mɔɔ bɛhanle kɛ ɔbasisi wɔ Gyisɛse ɛralɛ ne anu la, ɔbabɔ ɔ bo 1914 na yeahɔ ye awieleɛ wɔ ‘anwongyelelɛ kpole’ ne anu.—Mat. 24:21.\n18, 19. Kɛzi yɛbade Gyisɛse edwɛkɛ mɔɔ fane “awolɛndoazo ɛhye” anwo la abo ɛ, na boni a yɛbaha ye wɔ nwolɛ a?\n18 Ɛnee kɛzi yɛbade Gyisɛse edwɛkɛ, “awolɛndoazo ɛhye” abo ɛ? Awolɛndoazo ne fane menli ekpunli nwiɔ mɔɔ bɛkpokpa bɛ na bɛbɔle nu bɛdɛnlanle wɔ mekɛ bie anu la anwo—mɔɔ lumua la a le menli mɔɔ bɛkpokpa bɛ mɔɔ bɛnwunle sɛkɛlɛneɛ ne mɔ kɛ bɛra nu wɔ 1914 la, yɛɛ mɔɔ tɔ zo nwiɔ la a le menli mɔɔ bɛkpokpa bɛ mɔɔ bɛ nee ekpunli ne mɔɔ lumua la bɔle nu yɛle gyima la. Yeanyɛ boɛ fee la, menli bie mɔ mɔɔ bɛwɔ ekpunli ne mɔɔ tɔ zo nwiɔ anu la badɛnla aze anwu anwongyelelɛ ne mɔɔ ɛlɛba la mɔlebɛbo. Ekpunli nwiɔ ne ka bɔ nu yɛ awolɛndoazo ko ɔluakɛ bɛkpokpa bɛ kɛ Keleseɛnema yɛɛ bɛbɔle nu bɛyɛle gyima. *\n19 Edwɛkɛ boni a yɛka yɛadwula ye a? Yɛze kɛ sɛkɛlɛneɛ mɔɔ kile kɛ Gyisɛse ɛra na ɔlɛdi tumi wɔ ye Belemgbunlililɛ nu la ɛla ali bɔkɔɔ wɔ aleɛabo amuala. Eza yɛnwu menli mɔɔ bɛkpokpa bɛ mɔɔ bɛtɛte aze nee “awolɛndoazo ɛhye” foa ne mɔɔ bɛlɛyɛ mgbanyinli la; noko, bɛ muala bɛnrɛwu kolaa na anwongyelelɛ kpole ne abɔ ɔ bo. Ɛhye ati, yɛbahola yɛadwula ye nɔhalɛ nu kɛ, ɔnrɛhyɛ na Nyamenle Belemgbunlililɛ ne arali tumi wɔ azɛlɛ ye azo! Saa yɛnwu kɛ asɔneyɛlɛ ne mɔɔ Gyisɛse hilele yɛ kɛ, “Wɔ belemgbunlililɛ ɛrɛla” la ɛlɛba nu a, nea kɛzi yɛ nye balie a!\n20. Edwɛkɛ mɔɔ hyia la boni a yɛbazuzu nwolɛ wɔ buluku ɛhye anu a, na boni a yɛbazuzu nwo wɔ tile bieko anu a?\n20 Bɛmmamaa yɛ rɛle fi edwɛkɛ ne mɔɔ Gyihova mumua ne hanle wɔ anwuma vanenle ɔ Ra ne anwo la: “Bɛdie ye.” Kɛ nɔhalɛ Keleseɛnema la, yɛbɔ mɔdenle kɛ yɛbali adehilelɛ zɔhane mɔɔ vi anwuma la azo. Yɛ nye die edwɛkɛ biala mɔɔ Gyisɛse hanle nee mɔɔ ɔhilehilele ɔvanenle Nyamenle Belemgbunlililɛ ne anwo la anwo. Mɔɔ Belemgbunlililɛ ne ɛyɛ nee mɔɔ ɔbayɛ la a le edwɛkɛ mɔɔ hyia mɔɔ bɛbahilehile nu wɔ buluku ɛhye anu a. Tile bieko bahilehile anyelielɛ ninyɛne mɔɔ hɔle zo wɔ mekɛ mɔɔ bɛvale Nyamenle Belemgbunlililɛ ne bɛziele ɛkɛ wɔ anwuma la anu.\n^ ɛden. 13 Bie a Gyisɛse ɛrɛlɛ ne manle ye tievolɛma hakyele Hɛlɔdo Kpole ne ara Aakɛleeyɛse. Kolaa na Hɛlɔdo awu la, ɔyele Aakɛleeyɛse kɛ ɔdaye a ɔbali tumi wɔ Dwudiya nee ɛleka gyɛne a. Noko kolaa na Aakɛleeyɛse ali tumi la, ɛnee ɔwɔ kɛ ɔpɛ adenle tendenle ɔkɔ Ɔgɛsetɛse Siza mɔɔ wɔ Wulomu la ɛkɛ ɔmaa ɔdie ye ɔto nu.\n^ ɛden. 14 Saa ɛkpondɛ nwolɛ edwɛkɛ dɔɔnwo a, nea Duzu A Baebolo Ne Kola Kilehile Yɛ A? tile 9.\n^ ɛden. 18 Saa sonla mɔɔ li awieleɛ wɔ ekpunli ne mɔɔ lumua anu la—menli mɔɔ nwunle “awolɛ nyane ɛdelɛ” ne mɔlebɛbo wɔ 1914 la wu na bɛkpokpa awie bieko a, ahenle zɔhane ɛmboka “awolɛndoazo ɛhye” anwo.—Mat. 24:8.\nFa nwa awie Fa nwa awie “Wɔ Belemgbunlililɛ Ɛrɛla”